

**Përmbajtja**

[1 Përmbledhje Ekzekutive 6](#_Toc105433442)

[2 Hyrje 10](#_Toc105433443)

[3 Metodologjia 12](#_Toc105433444)

[4 Sfondi 13](#_Toc105433445)

[4.1 Trendet kryesore të tregut evropian të energjisë 13](#_Toc105433446)

[4.2 Sektori i energjisë elektrike 14](#_Toc105433447)

[4.3 Burimet e ripërtëritshme të energjisë 15](#_Toc105433448)

[4.4 Gazi natyror 16](#_Toc105433449)

[4.5 Konsumi i energjisë dhe efiçienca e energjisë 17](#_Toc105433450)

[4.6 Sektori i ngrohjes 18](#_Toc105433451)

[4.7 Klima dhe Mjedisi 19](#_Toc105433452)

[4.8 Bashkëpunimi Ndërkombëtar 21](#_Toc105433453)

[4.9 Korniza Rregullative 22](#_Toc105433454)

[5 Vizioni dhe qëllimet 23](#_Toc105433455)

[6 Objektivat 25](#_Toc105433456)

[6.1 Objektivi strategjik 1: Përmirësimi i besueshmërisë së sistemit 25](#_Toc105433457)

[6.2 Objektivi strategjik 2: Dekarbonizimi dhe promovimi i energjisë së ripërtëritshme 28](#_Toc105433458)

[6.3 Objektivi strategjik 3: Rritja e efiçiencës së energjisë 30](#_Toc105433459)

[6.4 Objektivi strategjik 4: Forcimi i bashkëpunimit rajonal dhe funksionimi i tregut 33](#_Toc105433460)

[6.5 Objektivi strategjik 5: Mbrojtja dhe fuqizimi i konsumatorëve 35](#_Toc105433461)

[7 Marrëveshjet e zbatimit, monitorimit dhe raportimit 39](#_Toc105433462)

[8 Ndikimi Buxhetor i Zbatimit të Strategjisë 41](#_Toc105433463)

**Lista e figurave**

[Figura 1: Caqet kryesore të Strategjisë së Energjisë së Kosovës (2022 – 2031) 11](#_Toc105432556)

[Figura 2: Çmimet aktuale me shumicë të energjisë elektrike (DE) dhe gazit natyror (TTF), €/MWh 13](#_Toc105432557)

[Figura 3: Elementët e kërkesës dhe ofertës për energji elektrike, 2010-2020, GWh 14](#_Toc105432558)

[Figura 4: Pjesëmarrja e burimeve të ripërtëritshme të energjisë 16](#_Toc105432559)

[Figura 5: Konsumi primar dhe final i energjisë në Kosovë 17](#_Toc105432560)

[Figura 6: Intensiteti i energjisë në rajon dhe në BE 18](#_Toc105432561)

[Figura 7: Konsumi i energjisë në sektorin e amvisërive, ktoe 19](#_Toc105432562)

[Figura 8: Intensiteti i GS dhe emetimet e GS për kokë banori në rajon 20](#_Toc105432563)

[Figura 9: Objektivat strategjikë dhe specifikë të Strategjisë së Energjisë së Kosovës 24](#_Toc105432564)

[Figura 10: Shtigjet e konsumit final të energjisë dhe synimi për vitin 2031 31](#_Toc105432565)

**Lista e tabelave**

[Tabela 1: Përzierja e kapaciteteve në Kosovë, 2021 15](#_Toc105432628)

[Tabela 2: Përbërja e grupit punues të Strategjisë së Energjisë (2022-2031) 38](#_Toc105432629)

[Tabela 3: Vlerësimi i kostove të zbatimit të komponenteve kryesore të Strategjisë (2022-2031) 40](#_Toc105432630)

[Tabela 4: Përmbledhja e buxhetit të Planit të Zbatimit të Strategjisë sipas viteve 41](#_Toc105432631)

**Shkurtesat**

|  |  |
| --- | --- |
| UA | Udhëzimi Administrativ |
| NQ | Ngrohja Qendrore |
| EE | Efiçienca e energjisë |
| ENTSO\_E | Rrjeti Evropian i Operatorëve të Sistemit të Transmisionit për Energjinë Elektrike |
| ZRRE | Zyra e Rregullatorit të Energjisë |
| BE | Bashkimi Evropian |
| SF | Studimi i fizibilitetit |
| GWh | Gigavat Orë |
| KPMM | Komisioni i Pavarur për Miniera dhe Minerale |
| KEDS | Kompania Kosovare e Shpërndarjes së Energjisë Elektrike |
| AKEE | Agjencia e Kosovës për Efiçiencë të Energjisë |
| PVEEK | Plani i Veprimit për Efiçiencën e Energjisë së Kosovës |
| KEK | Korporata Energjetike e Kosovës - Prodhuesi Publik i Energjisë Elektrike |
| KESCO | Kompania e Furnizimit me Energji Elektrike e Kosovës |
| KOSTT | Operatori i Sistemit të Transmisionit dhe Tregut të Kosovës |
| PVBREK | Plani i Veprimit për Burimet e Ripërtëritshme të Energjisë së Kosovës |
| Ktoe | Kiloton naftë ekuivalent |
| LNG | Gaz natyror i lëngshëm |
| MW el | Megavat (elektrike) |
| MWh | Megavat Orë |
| MW th | Megavat (termike) |
| PKRE | Plani Kombëtar i Reduktimit të Emetimeve |
| Nox | Oksidet e azotit |
| ZKM | Zyra e Kryeministrit |
| BRE | Burimet e ripërtëritshme të Energjisë |
| MSA | Marrëveshja e Stabilizim Asociimit |
| Sox | Oksidet e sulfurit |
| TAP | Gazsjellësi Trans Adriatik |
| OST | Operatori i Sistemit të Transmetimit |
| UNFCCC | Konventa Kornizë e Kombeve të Bashkuara për Ndryshimet Klimatike |
| FshU | Furnizuesi i Shërbimit Universal |

# Përmbledhje Ekzekutive

Sigurimi i energjisë së besueshme, me kosto të përballueshme, dhe të pastër është thelbësor për zhvillimin ekonomik të Kosovës dhe mirëqenien sociale të qytetarëve. Qeveria e Republikës së Kosovës është e përkushtuar që të aplikojë një qasje të re planifikimi për të adresuar sfidat aktuale dhe për të vendosur themelin për një të ardhme të sektorit energjetik të vendit e cila gjithnjë e më shumë të ofrojë siguri të furnizimit me energji elektrike, energji të pastër, efiçiencë të energjisë, dhe pjesëmarrje aktive të qytetarëve e përkrahje për grupet e cenueshme.

Sistemi elektroenergjetik i Kosovës do të integrohet në tregun rajonal dhe atë pan-Evropian, ndërsa pavarësia e tij do të sigurohet gjithnjë e më shumë përmes burimeve të ripërtëritshme të energjisë (BRE). Integrimi i tregut me Republikën e Shqipërisë është prioritet i lartë dhe veçanërisht i rëndësishëm për shtetin tonë. Hapi i parë më i rëndësishëm në këtë drejtim do të jetë funksionimi i plotë i Bursës Shqiptare të Energjisë (ALPEX), i cili pritet që në fillim të vitit 2023. Qeveria e Republikës së Kosovës është poashtu e përkushtuar të rrisë planifikimin e përbashkët të sistemit energjetik me Republikën e Shqipërisë. (Bashkë)investimi në termocentralet me gaz natyror për qëllim të mbulimit të kërkesës bazë dhe/ose për fleksibilitet të sistemit në Shqipëri, por edhe në Maqedoni të Veriut dhe në Greqi do të shqyrtohen me qëllim të zbatimit brenda afatit të kësaj strategjie.

Në fund, dhe po aq e rëndësishme, Qeveria e Republikës së Kosovës është e përkushtuar që këtë transformim të sektorit të energjisë ta bëjë duke siguruar drejtësi sociale. Qytetarët do të vendosen në qendër të së ardhmes energjetike të vendit duke u siguruar që ata të kenë qasje në energji me kosto të përballueshme, duke u fuqizuar për të marrë pjesë në këtë sektor në mënyrë aktive, përfshirë në gjenerim e vetë-konsum, dhe duke u siguruar që grupet më të cenueshme të shoqërisë përfitojnë nga skemat e dedikuara për t’i përkrahur ata (p.sh. për izolim të shtëpive, vendosje të paneleve solare, blerje të pajisjeve shtëpiake efiçiente, sisteme efiçiente për ngrohje, etj.).

Për shkak të mungesës së planifikimit të mirë dhe të investimeve përgjatë dekadave të fundit, sektori i energjisë në Kosovë sot përballet me sfida të mëdha, përfshirë këtu:

* Varësinë nga termocetralet e vjetra me linjit, të cilat nuk garantojnë furnizimin e rregullt me energji elektrike, as fleksibilitetin e duhur të sistemit elektroenergjetik, dhe nga ana tjetër shkaktojnë emetime të gazrave serë (GS) dhe ndotje. Aktualisht, pjesëmarrja e burimeve të ripërtëritshme të energjisë (BRE) në konsumin e energjisë elektrike është vetëm 6.3%, ndërsa shfrytëzimi i BRE-ve në sektorin energjetik dominohet nga burimet e bazuara në biomasë që kryesisht përdoren në sektorin e ngrohjes;
* Konsumin e lartë të energjisë (dhe rrjedhimisht shpenzimet e larta për energji) në raport me BPV-në dhe me popullsinë, për shkak të një numri faktorësh, përfshirë: humbjet e mëdha në rrjet, ndërtesat joefiçiente dhe pajisjet joefiçiente (p.sh., për ngrohje të hapësirave dhe të ujit), si në sektorin e banimit ashtu edhe në atë komercial e publik;
* Varësinë e lartë nga sistemet e ngrohjes individuale të amvisërive, me energji elektrike ose pajisje joefiçiente të djegies së drurit ose thëngjillit, gjë që rrit dukshëm si nevojën për import të energjisë elektrike, ashtu edhe emetimet e larta të gazrave serë e ndotjen e ajrit gjatë muajve të ftoftë;
* Koncentrimin e madh të tregut, si në nivelin e shitjes me shumicë ashtu edhe atë me pakicë.

Dobësia e varësisë së lartë të sistemit nga importi gjatë sezonit të ngrohjes është theksuar në veçanti gjatë krizës energjetike të pas-pandemisë në vitin 2021, e cila u përkeqësua edhe më tej si pasojë e luftës në Ukrainë në vitin 2022, duke shkaktuar lëkundje dhe çmime tejet të larta në tregun e gazit natyror dhe atë të energjisë elektrike, të papara më herët. Si pasojë Kosova u desh të paguante çmime shumë të larta për të importuar energji elektrike. Kjo krizë energjetike dëshmoi se sistemi elektroenergjetik i Kosovës ka nevojë për një transformim të thellë për t’u bërë më i qëndrueshëm, më i pavarur dhe më fleksibil.

Strategjia e Energjisë 2022-2031 udhëhiqet nga **vizioni** i mëposhtëm:

|  |
| --- |
| Një sektor energjetik pa CO2 deri në vitin 2050, i integruar në tregun Pan-Evropian, që garanton siguri të furnizimit me energji elektrike dhe përballueshmëri për qytetarët. |

Nisur nga ky vizion afatgjatë, dhe duke marrë parasysh situatën dhe sfidat aktuale, pesë objektiva strategjikë bashkë me synimet e tyre specifike përbëjnë thelbin e Strategjisë sonë të Energjisë:

***Objektivi strategjik 1: Përmirësimi i besueshmërisë së sistemit***

Besueshmëria e sistemit dhe siguria e furnizimit do të garantohen përmes funksionimit të unifikuar të sistemit elektroenergjetik. Kjo kërkon kapacitete të madhësisë së përshtatshme për furnizim dhe rezervë, besueshmëri, fleksibilitet dhe efiçiencë të njësive gjeneruese, elementeve të rrjetit dhe tregje të integruara.

Ky objektiv strategjik është trajtuar në **katër objektivat** e mëposhtëm **specifikë**:

1. Rritja e fleksibilitetit të sistemit;
2. Modernizimi i rrjetit dhe zvogëlimi i humbjeve në rrjet;
3. Rehabilitimi i kapaciteteve ekzistuese për prodhimin e energjisë elektrike dhe investimet në kapacitete të reja; dhe
4. Siguria kibernetike e sektorit të energjisë.

**Caqet kryesore** të këtij objektivi janë**:**

* Përmirësimi i cilësisë së treguesve të furnizimit: Ulja e indeksit të kohëzgjatjes mesatare të ndërprerjes (SAIDI) për 35% dhe Indeksit mesatar të shpeshtësisë së ndërprerjes (SAIFI) për 30% deri në vitin 2031,
* Lansimi i shërbimeve të rezervës së bazuar në treg dhe arritja e së paku 170 MW të kapacitetit të rregullimit fleksibil deri në vitin 2031,
* Zvogëlimi i humbjeve në rrjet të shpërndarjes deri në nivelet e humbjeve aktuale teknike të BE-së (9%),deri në vitin 2031,
* Rinovimi i dy njësive të Termocentralit “Kosova B” dhe së paku një njësie të Termocentralit “Kosova A” deri në vitin 2024.[[1]](#footnote-1)

***Objektivi strategjik 2: Dekarbonizimi dhe promovimi i energjisë së ripërtëritshme***

Rruga drejt zvogëlimit të emetimeve të dioksidit të karbonit (C02) të sektorit do të shoqërohet me zhvillimin e kapaciteteve të mëdha të BRE-ve. Zvogëlimi i gjenerimit të energjisë elektrike me bazë linjiti kontribuon në zvogëlimin e ndotjes dhe emetimeve të gazrave serë, mirëpo efektet e tij në sigurinë e furnizimit dhe adekuacinë e gjenerimit kompensohen nga mbështetja gjithnjë më e madhe në burime të pastra vendore të energjisë. Për më tepër, duke marrë parasysh që teknologjitë e burimeve të ripërtëritshme kanë arritur çmime të ngjashme me burimet tradicionale të energjisë, shfrytëzimi i tyre do të rezultojë në kosto më të ulëta të energjisë në një afat më të gjatë kohor.

Ky objektiv strategjik trajtohet me anë të **3 synimeve specifike**:

1. Zbatimi gradual i caktimit të çmimit të karbonit;
2. Promovimi i energjisë së ripërtëritshme në miksin e gjenerimit të energjisë elektrike;
3. Promovimi i përdorimit të energjisë së ripërtëritshme në ngrohje.

**Caqet kryesore** për këtë objektiv janë**:**

* Përfundimi i të gjitha përgatitjeve për zbatimin e një sistemi për caktimin e çmimit të karbonit deri në vitin 2025, duke mundësuar vendosjen e një çmimi të karbonit i cili do të rritet gradualisht deri në integrimin e Kosovës në tregun pan-Evropian dhe në Sistemin e Tregtimit të Emisioneve të BE-së (EU ETS),
* Ulja e emetimeve të gazrave serë në sektorin energjetik për së paktën 32% deri në vitin 2031,
* Mbulimi i të paktën 35% të konsumit të energjisë elektrike nga BRE-të deri në vitin 2031,
* Zhvillimi i kapaciteteve të reja të BRE-ve të erës dhe fotovoltaike, për të arritur një kapacitet të përgjithshëm të instaluar të BRE-ve prej së paku 1400 MW (përfshirë këtu 100 MW të kapacitetit të konsumatorëve vetë-prodhues) deri në 2031, me mundësi të rritjes së këtij caku nëse një gjë e tillë është e mundshme.

***Objektivi strategjik 3: Rritja e efiçiencës së energjisë***

Do të ndiqet një rrugë zhvillimi me shfrytëzim më efiçient të energjisë, që çon drejt një ekonomie me intensitet më të ulët të shfrytëzimit të energjisë. Kjo ka përfitime të shumëfishta, përfshirë këtu kontributin në zvogëlimin e nevojave për furnizim me energji (dhe rrjedhimisht në investime të kushtueshme dhe uljen e emetimeve të gazrave serë dhe të ndotjes), zvogëlimin e varësisë nga importi, dhe zvogëlimin e barrës financiare për qytetarët dhe bizneset.

Ky objektiv është trajtuar me anë të **2 synimeve specifike**:

1. Përmirësimi i efiçiencës së energjisë së ndërtesave;
2. Promovimi i sistemeve të kogjenerimit efiçient dhe ngrohjes qendrore efiçiente.

**Caqet kryesore** të këtij objektivi janë:

* Kufizimi i konsumit final të energjisë në nivel prej 1877 ktoe në vitin 2031,
* Arritja e kursimit kumulativ të energjisë prej 283 ktoe në ndërtesa, përfshirë ndërtesat publike, private dhe komerciale deri në vitin 2031,
* Ndërtimi i 150 ndërtesave me konsum të energjisë afër zero deri në vitin 2031.

***Objektivi strategjik 4: Forcimi i bashkëpunimit rajonal dhe funksionimit të tregut***

Kosova është zotuar që të zbatojë të gjitha obligimet e Traktatit të Komunitetit të Energjisë për krijimin e një tregu energjetik të lirë, të integruar dhe konkurrues. Kjo kontribuon në sigurinë e furnizimit përmes integrimit në tregje më të gjerë rajonale, derisa mbështet edhe qëllimet e përballueshmërisë dhe konkurrencës, duke optimizuar tregjet e shitjes me shumicë dhe rezervë dhe duke i bërë ato më efiçiente. Integrimi i tregut me Shqipërinë është i rëndësishëm në veçanti, duke filluar me funksionimin e plotë të ALPEX-it, si në tregun “brenda ditës” ashtu edhe në tregun e “një ditë para” të energjisë elektrike.

Funksionimi i tregut dhe i sektorit të energjisë në përgjithësi do të mbështetet edhe me investim në shkathtësitë e grave dhe burrave kosovarë në përputhje me kërkesat e një sektori me zhvillim dinamik, dhe duke siguruar që ata të kenë qasje në vendet e punës në këtë sektor.

Ky objektiv strategjik adresohet me anë të **3 qëllimeve specifike**:

1. Fuqizimi i bashkëpunimit rajonal;
2. Heqja e barrierave për funksionimin efikas të tregut;
3. Aftësimi në fusha që lidhen me energjinë dhe përfshirja e grave.

**Caqet kryesore** për këtë objektiv strategjik janë:

* Integrimi i tregut me Shqipërinë në vitin 2023,
* Integrimi në zonën e tregut pan-Evropian në vitin 2030,
* Heqja graduale e Marrëveshjes e furnizimit me shumicë, duke filluar në 2025 më së voni,
* Rritja e numrit të diplomuarve në fusha të lidhura me energjinë duke u siguruar që së paku 25% e të punësuarve në këtë sektor do të jenë gra, deri në vitin 2031.

***Objektivi strategjik 5: Mbrojtja dhe fuqizimi i konsumatorëve***

Strategjia e Energjisë i vendos qytetarët në qendër, duke i mbështetur konsumatorët e cenueshëm në mënyrë që të mund t’i përballojnë faturat e energjisë dhe të investojnë në efiçiencë të energjisë (të ndërtesave dhe pajisjeve shtëpiake) dhe zgjidhje të ngrohjes, duke i fuqizuar qytetarët për të marrë pjesë aktive në tregun e liberalizuar të energjisë dhe duke reduktuar ekspozimin e tyre ndaj ndotjes së mjedisit.

Ky objektiv strategjik trajtohet me anë të **3 qëllimeve specifike**:

1. Mbrojtja e konsumatorëve në nevojë;
2. Fuqizimi i konsumatorëve;
3. Ruajtja e shëndetit të njeriut dhe mjedisit.

**Caqet kryesore** për këtë objektiv strategjik janë:

* Rishikimi i skemës aktuale mbështetëse të çmimeve për programin e konsumatorëve në nevojë, dhe themelimi i programit të ri, deri në vitin 2024 dhe më pas avancimi i mëtejmë i saj në një skemë të bazuar në testin e varfërisë, e lidhur me skemën e reformuar të asistencës sociale,
* Vendosja e të paktën 2 skemave të reja dedikuar konsumatorëve në nevojë (p.sh. për efiçiencën e energjisë, zgjidhjet e ngrohjes, panelet diellore, etj.) deri në vitin 2024, dhe 4 skema deri në vitin 2031,
* Zhvillimi i më shumë se 2 programeve që mbështesin projektet e komuniteteve të energjisë në efiçiencë dhe vetë-konsum deri në vitin 2024 dhe më shumë se 5 programe deri në vitin 2031,
* Zbatimi i të paktën 9 fushatave vetëdijësuese dhe informuese në lidhje me energjinë çdo vit,
* Lancimi i një mjeti të krahasimit të çmimeve deri në vitin 2024 për të siguruar krahasueshmërinë e shërbimeve të ofruara tek konsumatorët.

# Hyrje

Strategjia e Energjisë e Republikës së Kosovës 2022-2031 (në tekstin e mëtejmë “Strategjia e Energjisë”) është një dokument themelor i cili përcakton drejtimet dhe veprimet kryesore për zhvillimin e sektorit të energjisë gjatë 10 viteve të ardhshme. Roli, përmbajtja dhe procedurat e përdorura për hartimin e këtij dokumenti bazohen në Ligjin për Energjinë dhe Udhëzimin Administrativ (QRK) Nr. 07/2018 për planifikimin dhe hartimin e dokumenteve strategjike dhe planeve të veprimit. Ky dokument zëvendëson Strategjinë e mëparshme të Energjisë 2017-2026, e cila është vjetruar për shkak të kërkesave themelore për ta ristrukturuar sektorin e energjisë në Kosovë, me synimin për të adresuar zhvillimet e fundit në Kosovë, rajon më të gjerë dhe Evropë.

Si anëtare e Komunitetit të Energjisë, Kosovës i kërkohet që të miratojë legjislacionin bazë të BE-së për klimë, energji dhe mjedis. Kosova është edhe nënshkruese e Deklaratës së Sofjes mbi Agjendën e Gjelbër për Ballkanin Perëndimor në vitin 2020,[[2]](#footnote-2) ku është zotuar që deri në vitin 2050 të arrijë emetimet neto zero. Në këtë Deklaratë, Kosova ka premtuar se do të transpozojë dhe zbatojë legjislacionin e BE-së që ka të bëjë me Skemën Tregtare të Emetimeve e BE-së (EU ETS) dhe gradualisht të tërhiqet nga subvencionet e thëngjillit[[3]](#footnote-3).

BE-ja po planifikon që të vendosë Mekanizmin e Rregullimit të Kufirit të Karbonit (CBAM), sipas të cilit do të vendosej një taksë importi për energjinë elektrike të eksportuar në territorin e Bashkimit Evropian. Vendet e Komunitetit të Energjisë do t’i nënshtrohen këtij mekanizmi, por duke e vendosur një sistem të çmimeve të karbonit me çmime që arrijnë nivelin e çmimeve të BE-së për lejimin e emetimeve deri në vitin 2030, ato mund të sigurojnë lirimin nga pagesat e CBAM-së. Kushtet për këtë përfshijnë zbatimin e bashkimit të tregut me tregun e energjisë elektrike të BE-së, zhvillimin e një udhërrëfyesi për të zbatuar mekanizmin e çmimeve të karbonit, dhe zotimin për të arritur neutralitetin sa i përket emetimit të karbonit deri në vitin 2050.[[4]](#footnote-4) Komuniteti i Energjisë e ka hartuar tashmë një udhërrëfyes për dekarbonizim për vendet e tij pjesëmarrëse, duke propozuar afatet kohore për plotësimin e këtyre kushteve, megjithatë detajet janë të hapura për diskutime të mëtejme.


Kriza energjetike e viteve 2021-2022 tregoi se sistemi elektroenergjetik i Kosovës duhet t'i nënshtrohet një transformimi të thellë, për t'u bërë më i qëndrueshëm, fleksibil dhe i diversifikuar, në mënyrë që të mund të konkurrojë me sistemet fqinje. Integrimi i tregut me Shqipërinë është prioritet i lartë. Kosova që nga dhjetori i vitit 2020 ka filluar funksionimin si Zonë e pavarur rregulluese në kuadër të Evropës Kontinentale brenda bllokut Shqipëri-Kosovë (AK). E arritura e ardhshme në këtë drejtim është funksionalizimi i Bursës Shqiptare të Energjisë (ALPEX) dhe përmirësimi i planifikimit të përbashkët të sistemit.

Vizioni i Qeverisë së Republikës së Kosovës është të zhvillojë një sektor energjetik pa emetim të dioksidit të karbonit CO2 deri në vitin 2050, të integruar në tregun Pan-Evropian, duke garantuar siguri të furnizimit me energji elektrike dhe përballueshmëri për qytetarët.

Ky vizion pasqyron synimet e Programit të Qeverisë së Kosovës për periudhën 2021-2025 lidhur me sektorin e energjisë. Programi vendos synimin për të arritur furnizim të qëndrueshëm dhe të përballueshëm me energji elektrike duke rritur efiçiencën e energjisë dhe diversifikimin e burimeve të energjisë. Në përputhje me këtë Program, Strategjia e Energjisë nuk parasheh një impiant të ri linjiti. Kjo Strategji parasheh një rritje dinamike të burimeve të ripërtëritshme të energjisë, kryesisht në teknologjinë e erës dhe atë fotovoltaike, të mbështetura me ankandet e burimeve të ripërtëritshme dhe investimet publike, si dhe pjesëmarrjen aktive të konsumatorëve në këtë proces. Parashihen edhe masa mjedisore në Termocentralin “Kosova B” dhe nxjerrja nga përdorimi e një ose dy njësive të termocentralit “Kosova A”.

Bazuar në këtë vizion, përcaktohen katër synime kryesore me pesë objektiva strategjikë (drejtimet kryesore të politikave) që sigurojnë arritjen e këtyre synimeve (shih figurën 1). Këta objektiva strategjikë ndahen më tej në objektiva specifikë që japin drejtime për veprime konkrete. Në përputhje me Udhëzimin Administrativ, Strategjia e Energjisë përcakton edhe një plan zbatimi përkatës dhe caqe të matshme afatshkurtra (2024) dhe afatgjata (2031).

Figura 1: Caqet kryesore të Strategjisë së Energjisë së Kosovës (2022 – 2031)

****

# Metodologjia

Hartimi i Strategjisë së Energjisë përbëhej nga tre elementë kryesorë. E para ishte puna e vazhdueshme nga grupi punues i përbërë nga përfaqësues të ministrive përgjegjëse dhe pjesëmarrës të tjerë të sektorit të cilët siguruan e verifikuan gjithë informacionin e disponueshëm i cili u përdor për vlerësimet sasiore.

Elementi i dytë ishte hartimi dhe modelimi i disa skenarëve të sektorit të energjisë. Këto skenarë që definojnë të ardhmen e sektorit elektroenergjetik janë hartuar nga një grup ekspertësh të ministrisë, i plotësuar nga ekspertë të Zyrës së Rregullatorit për Energji (ZrrE), Operatorit të Sistemit të Transmisionit dhe Tregut (KOSTT) dhe pjesëmarrësve të sektorit (KEK, KESCO, KEDS). Përveç hartimit të skenarëve këta ekspertë ofruan të dhënat për modelin mbi elementet kryesore të inputit - çmimet e linjitit, vendosja e kapaciteteve, planet dhe kostoja e rinovimit të njësive së linjitit, si dhe parashikimin e kërkesës për konsumin e energjisë elektrike. Pesë skenarë u përcaktuan dhe u vlerësuan në detaje, prej të cilëve dy të fokusuar në zhvillime të ndryshme me bazë linjiti, dy të fokusuar në zhvillimet e gazit natyror (infrastruktura e brendshme dhe bashkëpunimi i jashtëm) dhe një skenar i fokusuar në kapacitete më të larta të BRE-ve dhe kapacitete më të ulëta linjiti. Puna e modelimit u krye nga një institut i pavarur (“Regional Centre for Energy Policy Research”, REKK), i cili siguroi një vlerësim të paanshëm të skenarëve të përpunuar. Mjeti i aplikuar i modelimit ishte Modeli Evropian i Tregut të Energjisë Elektrike, që mbulonte gjithë sistemin ENTSO-E, prandaj skenarët u modeluan në kontekstin evropian, jo vetëm në kontekstin e sektorit energjetik të Kosovës. Kjo siguroi që konteksti ndërkombëtar, marrëdhëniet tregtare dhe ndikimet e skemës së çmimeve të karbonit të analizoheshin në një mënyrë gjithëpërfshirëse. Modelimi u bë deri në vitin 2031, me një perspektivë për vitin 2040 për të kapur efektet dhe angazhimet afatgjata. Për shkak të rritjes së çmimeve të energjisë në fund të vitit 2021, skenarët u rimodeluan në shkurt të vitit 2022 për të pasqyruar mjedisin aktual të çmimeve të larta.

Elementi i tretë i procesit u fokusua në rishikimin e dokumenteve analitike ekzistuese mbi sektorin e energjisë elektrike si dhe në sektorë të tjerë të ndryshëm të energjisë (p.sh. gazi natyror, ngrohja qendrore) dhe vlerësimet ndërsektoriale (p.sh. efiçienca e energjisë në ndërtesa, sektori i ngrohjes, klima dhe mbrojtja e mjedisit, analizat mbi grupet e konsumatorëve në nevojë), si dhe në përpunimin e planit të zbatimit. Dokumentet dhe analizat e politikave që mbulojnë sektorët e tjerë nevojiteshin për përcaktimin e objektivave të politikave, drejtimeve dhe veprimeve në këta sektorë dhe fusha. Mbështetja në literaturën ekzistuese ishte e nevojshme, pasi nuk ekzistonte një mjet për vlerësimin sasior të këtyre sektorëve në Kosovë. Kjo do të thotë se vlerësimi sasior primar është bërë për sektorin e energjisë elektrike, por sektorët tjerë u analizuan në bazë të literaturës ekzistuese.

Përveç ministrive përkatëse, në përpunimin e Strategjisë së Energjisë janë përfshirë edhe Zyra e Kryeministrit (ZKM), Asociacioni i Komunave të Kosovës, ZRRE-ja, KOSTT-i, Fondi i Kosovës për Efiçiencë të Energjisë, KEK-u, KESCO-ja, KEDS-i dhe kompanitë e ngrohjes qendrore, përmes grupeve punuese.

Para dhe përgjatë procesit të hartimit të Strategjisë janë mbajtur edhe tryeza me palët të interesit – me deputetë të Kuvendit të Republikës së Kosovës, organizata të shoqërisë civile, akademinë dhe partnerët zhvillimorë – gjatë të cilave janë diskutuar vizioni, metodologjia, objektivat dhe caqet e Strategjisë së Energjisë.

# Sfondi

## Trendet kryesore të tregut evropian të energjisë

Megjithëse Strategjia e Energjisë pasqyron faktorët e brendshëm dhe të jashtëm që ndikojnë në tregjet e ardhshme të energjisë në Kosovë, shumë prej tyre janë ose të vështira për t'u parashikuar ose janë faktorë ekzogjenë për vendin.

Çmimet ndërkombëtare të energjisë, si ai i energjisë elektrike dhe gazit natyror, janë faktorë ekzogjenë për Kosovën; megjithatë, të dyja kanë dhe do të vazhdojnë të kenë ndikim në sistemin elektroenergjetik të Kosovës. Edhe pse Kosova nuk ka importe të gazit natyror, rritja e çmimit të gazit ka ndikuar në Kosovë përmes ndikimit të tij në çmimet e energjisë elektrike. Figura 2 ilustron evolucionin e çmimeve të tregut evropian të energjisë gjatë katër viteve të fundit.

Figura 2: Çmimet aktuale me shumicë të energjisë elektrike (DE) dhe gazit natyror (TTF), €/MWh

Chart, line chart

Description automatically generated

*Burimi: ENTSO-E dhe EEX*

Faktori tjetër kyç i jashtëm është niveli i çmimit të karbonit në Skemën e Tregtimit të Emetimeve të BE-së (EU ETS) dhe politika e përgjithshme klimatike e BE-së. Edhe pse Kosova nuk është ende pjesëmarrëse në ETS, çmimi i ETS do të jetë një prej faktorëve më me ndikim në zhvillimet afatmesme dhe afatgjata të tregut të energjisë brenda vendit. Në periudhën afatmesme, çmimi ETS do të ndikojë në çmimet e importit. Në kuptimin afatgjatë, Kosova është e përkushtuar që të vendos një sistem të çmimit të karbonit dhe ta harmonizojë atë me nivelet e çmimeve STE të BE-së deri në vitin 2030, për shkak të nënshkrimit të Deklaratës së Sofjes për Agjendën e Gjelbër për Ballkanin Perëndimor[[5]](#footnote-5).

Përveç zhvillimeve në tregun evropian të energjisë, një faktor i rëndësishëm ekzogjen është zhvillimi i tregut të gazit natyror në Evropën Juglindore. Kosova ka opsionin për t'iu bashkuar rrjetit të ardhshëm rajonal të gazit dhe për të (bashkë)investuar në kapacitet gjeneruese me bazë gazi. Realizimi i planit “REPowerEU”[[6]](#footnote-6) për të reduktuar importet e gazit rus në BE dhe koha e saktë e tij, ndërtimi i terminaleve të gazit natyror të lëngshëm (LNG) dhe zhvillimet e mundshme të tubacioneve në rajon (EASTMED, IAP, zgjerimi TAP) do të ndiqen me kujdes.

## Sektori i energjisë elektrike

Konsumi i energjisë elektrike në Kosovë është rritur ndjeshëm në 10 vitet e fundit. Norma mesatare vjetore e rritjes së konsumit të përgjithshëm të energjisë elektrike ishte 1.4%, e nxitur kryesisht nga rritja në sektorin e amvisërisë. Në sektorin industrial, përdorimi i energjisë elektrike gjatë dekadës së fundit nuk ka pasur rritje. Edhe pse humbjet në rrjetin e shpërndarjes janë ulur në terma absolutë e relativë, ato mbeten ende tejet të larta (humbjet teknike ~12.5%) krahasuar me mesataren e BE-së (6%-8%[[7]](#footnote-7)).

Figura 3: Elementet e kërkesës dhe ofertës për energji elektrike, 2010-2020, GWh



*Burimi: KOSTT, ZRRE*

Ndërsa disa kapacitete të reja të ripërtëritshme janë vënë në funksion në vitet e fundit, veçanërisht gjeneratorë të erës dhe hidrocentrale të vogla, shumica e konsumit të energjisë elektrike është përmbushur nga prodhimi i energjisë me bazë linjiti. Në dekadën e fundit, 85% deri në 95% e konsumit total ka ardhur nga këto termocentrale. Mes viteve 2010 dhe 2020, pozicionet neto të importit kanë lëvizur në mes -9% dhe +10%.

Kapaciteti i përgjithshëm i instaluar në Kosovë është 1,537 MW, nga i cili 84% është me bazë linjiti. Tri njësitë e Termocentralit “Kosova A” që janë ende në funksion janë në fund të jetëgjatësisë së tyre teknike - dy nga njësitë janë vënë në punë para më se 50 vjetësh. Kjo rezulton në një probabilitet më të lartë dhe shpeshtësi të ndërprerjeve të paplanifikuara. Të dyja termocentralet, Kosova A dhe B, duhet të rinovohen për të përmbushur standardet e kërkuara të emetimeve.

Deri në vitin 2021, kapacitete prej 137 MW të njësive të gjenerimit të erës janë vënë në punë në Kosovë, duke rezultuar në një pjesëmarrje të erës prej 9% të kapacitetit të instaluar. Edhe hidro-energjia është element i rëndësishëm i sistemit elektroenergjetik me pjesëmarrje prej 6.5% të kapacitetit total të instaluar.

Tabela 1: Përzierja e kapaciteteve në Kosovë, 2021

|  |  |  |  |  |
| --- | --- | --- | --- | --- |
| **Karburanti** | **Emri** | **Viti i vënies në punë** | **Kapaciteti i instaluar, MW** | **Kapaciteti i disponueshëm, MW** |
| Linjiti | Kosova A3 | 1970 | 200 | 138 |
| Kosova A4 | 1971 | 200 | 138 |
| Kosova A5 | 1975 | 210 | 138 |
| Kosova B1 | 1983 | 339 | 305 |
| Kosova B2 | 1984 | 339 | 305 |
| Era | | - | 137 | - |
| Uji | | - | 101 | - |
| Diellore fotovoltaike | | - | 10 | - |
| Biomasa | | - | 1.2 | - |
| Totali | | - | 1537 | - |

Për të mundësuar rritjen e pjesëmarrjes së kapaciteteve të ripërtëritshme, fleksibiliteti është çështje kyçe në sektorin e energjisë elektrike. Aktualisht, vetëm kapacitetet e rezervës energjetike për mbajtjen nën kontroll të frekuencës (“frequency containment reserve”, FCR) (rezerva primare prej 5 MW) sigurohen nga termocentralet në Kosovë. Shërbimet e tjera ndihmëse (+/-25 MW aFRR dhe +143/-90 MW mFRR) ofrohen nga sistemi elektroenergjetik i Shqipërisë.

Interkoneksioni i Kosovës me fqinjët është ndër më të fortët në Evropë. Në katër vendet që kufizohen me Kosovën (Shqipëria, Mali i Zi, Maqedonia e Veriut dhe Serbia), kapaciteti total neto i transferimit të importit (NTC) është 1,316 MW; totali i eksportit NTC është 1,175 MW. Duke i krahasuar këto shifra me totalin e kapaciteteve gjeneruese të instaluara neto, raporti i interkoneksionit është mbi 78%. Kërkesa e BE-së për këtë indikator është 10% për vitin 2020 dhe 15% deri në vitin 2030, që do të thotë se Kosova tashmë ka përmbushur objektivat e vitit 2030. Megjithatë, thellimi i bashkëpunimit me fqinjët, veçanërisht me Shqipërinë, është qenësor për të siguruar funksionimin efikas dhe të bazuar në treg të këtyre interkoneksioneve.

## BURIMET E ripërtëritshme TË ENERGJISË

Përfaqësimi i BRE-ve në miksin energjetik të Kosovës është rritur në një masë gjatë viteve të fundit. Objektivi kombëtar i BRE-ve në Kosovë është vendosur nga Këshilli Ministror i Komunitetit të Energjisë ne vitin 2012 dhe është konfirmuar përmes miratimit të akteve nënligjore nga Ministria e Ekonomisë. Në vitin 2020, Kosova ka tejkaluar objektivin e pjesëmarrjes prej 25% të BRE-ve. Megjithatë, pjesëmarrja e teknologjive të ndryshme të BRE-ve është e pabalancuar dhe ka dallime të konsiderueshme në pjesëmarrjen e BRE-ve në sektorë të ndryshëm. Në sektorin e ngrohjes, biomasa siguron rreth gjysmën e energjisë së nevojshme, ndërsa në sektorin e energjisë elektrike BRE-të marrin pjesë me vetëm 6.3%, të siguruar nga burimet ujore, të erës dhe në një masë të vogël nga dielli. Pjesa e BRE-ve në transport është shumë e vogël për disa arsye: dispozitat që lidhen me qëndrueshmërinë e biokarburanteve nuk janë transpozuar në kornizën ligjore dhe për pasojë nuk janë në përputhje me Direktivën 2009/28/EC. Kështu, biokarburantet nuk janë futur ende. Pjesëmarrja e automjeteve elektrike është shumë e ulët (0,05%), pasi deri në vitin 2021 janë importuar vetëm 157 automjete elektrike dhe hibride, krahasuar me rreth 333,000 makina që përdorin si lëndë djegëse naftë ose benzinë. Aktualisht nuk ka asnjë linjë hekurudhore të elektrizuar në vend.

Figura 4: Pjesëmarrja e burimeve të ripërtëritshme të energjisë

Line chart

Description automatically generated

*Burimi: Baza e të dhënave SHARES*

Deri në vitin 2020 është përdorur tarifa nxitëse për të stimuluar zhvillimin e kapaciteteve të BRE-ve, kryesisht në sektorin e energjisë elektrike. Tarifa nxitëse është pezulluar nga ZRRE-ja në vitin 2020 meqë mekanizmat mbështetës konkurrues u bënë më kosto-efektive për të nxitur zhvillimin e teknologjive të pastra, derisa aktualisht korniza ligjore po hartohet me qëllim që në të ardhmen të zbatohen skema mbështetëse transparente dhe kosto-efektive, siç janë ankandet.

## Gazi natyror

Aktualisht Kosova nuk ka rrjet të transmisionit të gazit. Për ndërtimin e një interkoneksioni për t’u lidhur me sistemet e transmisionit të gazit, qoftë me Gazsjellësin Trans-Adriatik (TAP), ose me terminalet e gazit natyror të lëngshëm (LNG) në detin Egje apo Jon, d.m.th. përmes Maqedonisë së Veriut ose Shqipërisë, do të duheshin së paku 7-9 vjet. Ndërtimi eventual i një interkoneksioni do të mundësonte funksionimin e prodhimit të energjisë elektrike me bazë gazi dhe potencialisht shfrytëzimin e gazit natyror në industri. Opsionet për ndërtimin e një sistemi me bazë gazi natyror në Kosovë janë duke u analizuar në Master Planin e Gazit dhe në studimin e fizibilitetit për tubacionin e interkoneksionit të gazit në mes të Maqedonisë së Veriut dhe Kosovës.

Kosova ka edhe opsionin e shfrytëzimit të infrastrukturës së gazit që është planifikuar në Shqipëri (lidhja në TAP ose qasja në terminalin e LNG në Vlorë). Infrastruktura e gazit në këto vende dhe në Greqi ofron mundësi për (bashkë)investim në kapacitetet gjeneruese të energjisë elektrike.

## Konsumi i energjisë dhe efiçenca e energjisë

Konsumi i energjisë primare është rritur me një mesatare vjetore prej 1.4% midis viteve 2008 dhe 2020, megjithëse ka shfaqur luhatje të konsiderueshme.[[8]](#footnote-8) Norma e rritjes ishte e lehtë në fund të dekadës, por e ndikuar edhe nga efekti afatshkurtër (pandemia e COVID-19), ndaj për vitet në vijim pritet një tendencë me rritje të shpejtë të konsumit. Konsumi final i energjisë ndoqi një trend të ngjashëm në këtë periudhë, me një rritje mesatare vjetore prej 2.3%, duke arritur në 1525 kilotonë ekuivalent nafte (ktoe) deri në vitin 2020.

Figura 5: Konsumi primar dhe final i energjisë në Kosovë




*Burimi: Eurostat*

Pjesëmarrjen më të madhe në konsumin final të energjisë, 40% në vitin 2020, e kanë amvisëritë. Kërkesa për energji e këtij sektori është rritur më së shumti që nga viti 2008, me 148 ktoe. Ky segment i konsumit është trajtuar në këtë strategji përmes masave për efiçiencë të energjisë dhe ngrohje.

Sektori i dytë më i madh që konsumon energji është transporti, ku konsumi i energjisë u rrit me rreth 100 ktoe në 422 ktoe. Sektori industrial përdori 302 ktoe në vitin 2020. Në këtë strategji, elektrifikimi gradual i transportit është marrë parasysh në parashikimin e konsumit të energjisë elektrike, ndërsa masat për adresimin e kësaj objektive do të shqyrtohen në Strategjinë e Transportit. Ngjashëm, masat për efiçiencën e energjisë në industri do të trajtohen në Strategjinë e Industrisë.

Edhe pse intensiteti energjetik i Kosovës[[9]](#footnote-9) është përmirësuar dukshëm që nga viti 2008, ai është ende jashtëzakonisht i lartë në krahasim me mesataren e BE-27, por edhe dukshëm më i lartë se mesatarja e rajonit. Gjatë pesë viteve të fundit është vërejtur një përmirësim i intensitetit të energjisë me 10% (ktoe /BPV), por viti 2020 tregoi një përkeqësim të lehtë në këtë tregues për shkak të një rënieje prej 4% të BPV-së. Gjatë një periudhe më të gjatë, 10-vjeçare, intensiteti i energjisë u përmirësua me afro 40%, një nga normat më të larta në rajon. Edhe me këtë përmirësim, intensiteti i energjisë në Kosovë është i lartë, duke e tejkaluar intensitetin mesatar energjetik të Ballkanit Perëndimor për 25% dhe të BE-së për gati 3 herë.

Figura 6: Intensiteti i energjisë në rajon dhe në BE



*Burimi: Eurostat*

Sektori i efiçiencës së energjisë në Kosovë ballafaqohet me sfida. Ndër to është numri i kufizuar i profesionistëve të kualifikuar, përfshirë në sektorin publik, për monitorimin dhe zbatimin e aktiviteteve. Aktualisht Fondi i Efiçiencës së Energjisë i Kosovës ka një fushëveprim të kufizuar duke përfshirë vetëm investimet në ndërtesat publike. Për më tepër, korniza ligjore dhe rregullative duhet të rishikohet dhe hartohet, duke dhënë më shumë mundësi për përfshirjen e sektorit privat, duke përfshirë Kompanitë e Shërbimeve Energjetike (ESCO).

## Sektori i ngrohjes


Sektori i ngrohjes konsumon më shumë energji se çdo segment tjetër i sistemit elektroenergjetik të Kosovës, ngjashëm me shumicën e vendeve të Evropës kontinentale. Burimet kryesore për ngrohje janë biomasa (kryesisht dru zjarri) dhe energjia elektrike, ndërsa qymyri, gazi i lëngëzuar i naftës (LPG) dhe nafta përdoren në masë më të vogël.

Sistemet e brendshme të ngrohjes në ndërtesat banesore në Kosovë përdorin dru, energji elektrike dhe Gaz të Lëngëzuar Nafte (LPG), ndërsa sektori i shërbimeve përdorë naftë dhe qymyr, si dhe dru, LPG dhe energjinë elektrike.

Konsumi i lartë i drurit për djegie rezulton me shpyllëzim, duke shkaktuar ndikime të jo favorshme klimatike, mjedisore, ekonomike e shëndetësore. Rreth 57% e familjeve përdorin drurin si burim ngrohjeje, rreth 39% përdorin vetëm energjinë elektrike si burim ngrohjeje, 0.5% përdorin qymyrin si burim ngrohjeje, 2% shfrytëzojnë ngrohjen qendrore dhe 2% përdorin alternativa të tjera.

Në Kosovë kërkesa për energji elektrike ndryshon sipas muajve dhe në disa kategori ky dallim është mjaft i madh. Konsumi i amvisërive është më i lartë gjatë muajve të ftohtë, kryesisht për shkak të përdorimit të energjisë elektrike për ngrohjen e ambienteve. Kohët e fundit, sistemi elektroenergjetik i Kosovës është përballur me presion të konsiderueshëm për shkak të rritjes së kërkesës për energji elektrike, duke rezultuar në nevojën për importe të shtrenjta të energjisë elektrike, veçanërisht gjatë sezonit të ngrohjes (tetor-mars), kur për t'i ngrohur shtëpitë shumë konsumatorë të amvisërisë kaluan nga përdorimi i peletit më të shtrenjtë në energji elektrike relativisht më të lirë.

Figura 7: Konsumi i energjisë në sektorin e amvisërive, ktoe



*Burimi: Eurostat*

Sektori i ngrohjes qendrore në Kosovë përbëhet nga katër sisteme: NQ “Termokos” - Prishtinë, NQ “Gjakova” - Gjakovë , NQ “Termomit” - Mitrovicë dhe Zveçan me një kapacitet të instaluar gjenerues që vlerësohet të jetë rreth 298 megavat termikë (MWth). Ky sektor ka një mbulim shumë të kufizuar në vend, afërsisht 3% deri në 5% të kërkesës totale për ngrohje në Kosovë, sipas raportit vjetor të ZRRE-së.


## Klima dhe Mjedisi

*Dekarbonizimi*

Sipas inventarit të fundit të gazrave serë (GS) të Kosovës, emetimet vjetore arritën 9.613 milionë tonë CO2 në vitin 2019. Pjesa e djegies së karburantit ishte 86%, në të cilën sektori i energjisë elektrike dhe ngrohjes kontribuan me 66% (6.316 milionë CO2eq). Ndërsa ndotja nga transporti dhe ngrohja është e shpërndarë në mbarë vendin, ndikimi i sektorit energjetik është i koncentruar në një zonë (brenda dhe rreth kryeqytetit, Prishtinës).

Trendi i përgjithshëm i emetimeve tregon luhatje, por niveli nuk ka ndryshuar shumë gjatë viteve për të cilat ka të dhëna në dispozicion, që variojnë midis 8.8 dhe 10.5 milionë tonë CO2. Siç shihet në Figurën 8, emetimet për kokë banori ishin nën mesataren e BE-së në vitin 2019, por intensiteti i emetimeve të GS-ve në ekonomi është më shumë se dyfishi i mesatares së BE-së.

Figura 8: Intensiteti i GS dhe emetimet e GS për kokë banori në rajon



*Burimi: Raporti i Mjedisit të Kosovës 2020 i treguesve mjedisorë*

Sipas Strategjisë së Kosovës për Ndryshimet Klimatike 2019-2028,[[10]](#footnote-10) ndryshueshmëria e klimës tashmë është rritur, duke bërë më të mundshëm ekspozimin e Kosovës ndaj valëve të të nxehtit, thatësisë, vërshimeve dhe zjarreve në pyje.

*Ndotja e mjedisit*

Për sa i përket ndotësve të tjerë, është shënuar progres me zbatimin e “Direktivës për Impiantet e Mëdha me Djegie” (LCPD) me miratimin dhe rishikimin e Planit Kombëtar të Kosovës për Reduktimin e Emisioneve (PKRE), duke përfshirë kufijtë maksimal të emetimeve për oksidet e azotit (NOx), oksidet e sulfurit (SOx) dhe pluhurin (PM). Megjithatë, ndotja e ajrit është ende problem serioz në Kosovë, pjesërisht si rezultat i mospërputhjes së termocentraleve me linjit me kufijtë e përcaktuar në PKRE. Sipas raportit të zbatimit të Komunitetit të Energjisë të vitit 2021, vlerat aktuale të emetimeve në Kosovë, krahasuar me kufijtë, ishin 197% në rastin e SOx , 223% për NOx dhe 177% për pluhurin.[[11]](#footnote-11) Edhe disa dispozita të Direktivës së Emetimeve Industriale (2010/75/BE) janë të zbatueshme nga 1 janari 2017, për impiantet e reja tek palët kontraktuese të Komunitetit të Energjisë. Impiantet ekzistuese pritet gjithashtu të zbatojnë dispozitat e Kapitullit III dhe Aneksit V, veçanërisht në rastin e rinovimit. Kosova ka përgatitur, por ende nuk ka miratuar, bazën ligjore për t'iu përmbajtur këtyre dispozitave.

Ngrohja e amvisërive me dru zjarri dhe qymyr në stufat e vjetra në Kosovë gjithashtu kontribuon në problemet e ndotjes së ajrit. Stacionet e monitorimit në vitin 2020 zbuluan një numër të madh rastesh kur PM10 tejkalonte kufirin maksimal të lejuar dhe në disa zona përqendrimi mesatar vjetor i PM2.5 ishte gjithashtu më i lartë se standardi, kryesisht gjatë sezonit vjeshtë-dimër, si pasojë e djegies së karburanteve për qëllime ngrohjeje.[[12]](#footnote-12)

Direktivat për Vlerësimin e Ndikimit në Mjedis (2014/52/BE) dhe Vlerësimi Strategjik Mjedisor (2001/42/KE) janë miratuar nga Kosova, por disa dispozita ende nuk janë përafruar me legjislacionin e BE-së. Megjithatë, duhet të përmirësohen procedurat dhe kapacitetet administrative të nevojshme për të siguruar zbatimin efektiv të rregulloreve kundër aktiviteteve të paligjshme dhe degradimit të mjedisit. Përfshirja më e madhe e publikut dhe organizatave të shoqërisë civile në vendimmarrje dhe programe që synojnë ngritjen e vetëdijësimit publik për mbrojtjen e mjedisit do të sigurohet për të lehtësuar pranimin dhe mbështetjen e teknologjive të pastra nga qytetarët e Kosovës.

## Bashkëpunimi Ndërkombëtar

*Interkoneksioni dhe integrimi i tregut*

Integrimi i tregut me Shqipërinë është prioritet i lartë dhe veçanërisht i rëndësishëm për Kosovën. Sistemet energjetike të Kosovës dhe Shqipërisë janë sisteme plotësuese, termike në Kosovë dhe hidro në Shqipëri: Kosova nuk ka njësi gjeneruese për reagim fleksibil dhe të shpejtë për të shërbyer si kapacitete rezervë të sistemit, ndërsa Shqipëria ka shumë njësi të tilla. Prandaj, përdorimi i kapaciteteve ndërkufitare të transmisionit, për shkëmbimin e kapaciteteve rezervë të sistemit energjetik është reciprokisht i dobishëm. Me fillimin e funksionimit si Zonë e pavarur rregulluese brenda Evropës Kontinentale, Kosova njihet si zonë tregtare, ku balancimi i sistemit do të jetë përgjegjësi e plotë e KOSTT-it, që nënkupton mbulimin e të gjitha devijimeve nga sistemi i Kosovës. KOSTT-i ka filluar ndarjen e kapaciteteve ndërkufitare dhe menaxhimin e kongjestionit, dhe në këtë mënyrë mbledhjen e të hyrave nga tregtia.

*Bashkëpunimi sipas Traktatit të Komunitetit të Energjisë*

Si palë kontraktuese e Komunitetit të Energjisë, drejtimi afatgjatë strategjik dhe i politikave të Kosovës për energjinë dhe klimën janë gjithnjë e më shumë në linjë me objektivat e Komunitetit të Energjisë dhe përfundimisht me ato të Bashkimit Evropian. Bashkëpunimi me Komunitetin e Energjisë fokusohet në tri drejtime kryesore: (i) politika dhe drejtimi strategjik, (ii) zhvillimet ligjore dhe rregullative dhe (iii) zbatimi i tyre.

Objektivi themelor i Traktatit të Komunitetit të Energjisë është të integrojë palët kontraktuese në tregjet e energjisë elektrike dhe gazit të BE-së, duke përfshirë edhe angazhimet mjedisore dhe veprimet kundër ndryshimeve klimatike. Kjo kërkon që legjislacioni specifik të miratohet nga Komuniteti i Energjisë dhe të zbatohet në nivel kombëtar dhe rajonal. Kosova, në bashkëpunim me palët tjera kontraktuese, ka filluar të hartojë një kornizë ligjore që mundëson integrimin e mëtejshëm rajonal dhe pjesëmarrjen në platformat e tregut pan-Evropian Në këtë mënyrë, Kosova koordinon agjendën dhe drejtimin e saj strategjik me Komunitetin e Energjisë.[[13]](#footnote-13)

Një objektivë tjetër e rëndësishme e politikës është arritja e neutralitetit të karbonit deri në vitin 2050, një zotim politik që Kosova, bashkë me 6 vendet e tjera të Ballkanit Perëndimor, e kanë bërë në vitin 2020 kur kanë nënshkruar Deklaratën e Sofjes për Agjendën e Gjelbër për Ballkanin Perëndimor.

## KORNIZA RREGULLATIVE

Për të siguruar një treg të mirëfilltë dhe funksional të energjisë, Kosova ka miratuar legjislacionin me qëllim që të rrisë konkurrencën në tregun me shumicë dhe pakicë, të integrojë tregun e saj me tregjet rajonale dhe të BE-së, të forcojë rolin dhe pjesëmarrjen e konsumatorëve dhe të mbrojë konsumatorët në nevojë nga zhvillimet e tregut të lirë. Megjithatë, ky proces është ndalur vitet e fundit për shkak të zhvillimeve në tregun ndërkombëtar dhe vendor të energjisë.

*Liberalizimi i tregut dhe fuqizimi i rolit të konsumatorëve*

Përqendrimi i tregut si në nivelin e shitjes me shumicë po ashtu edhe në nivelin e shitjes me pakicë është shumë i lartë në Kosovë. Aktualisht vetëm tre konsumatorë furnizohen në tregun e liberalizuar me pakicë, si dhe udhëzuesi për liberalizimin e tregut të energjisë ka mbetur që të zbatohet. Për më tepër, disa nga pengesat tjera që pengojnë liberalizimin e tregut janë edhe mungesa e profileve të ngarkesës dhe mungesën e vetëdijësimit të konsumatorëve[[14]](#footnote-14).

Megjithatë, një hap të parë që Kosova ka ndërmarrë drejt liberalizimit të tregut, është pjesëmarrja në bursën e energjisë ALPEX , në tregun e brenda ditës (“intraday”) dhe atë një ditë para (day-ahead).

*Mbrojtja e konsumatorëve në nevojë*

Kriza e fundit evropiane energjetike theksoi nevojën për një skemë gjithëpërfshirëse të mbrojtjes së konsumatorëve në nevojë. Skema ekzistuese ofron mbështetje të drejtpërdrejtë financiare (reduktim të faturave të energjisë elektrike) për dy kategori relativisht të vogla të qytetarëve të cilët identifikohen si konsumatorë të cenueshëm të energjisë elektrike, përkatësisht përfituesit e Skemës së Ndihmës Sociale dhe kategoria e përfituesve të lidhur me luftën. Megjithatë, kur përdoren këto kritere kufizuese në përzgjedhjen e përfituesve, shumë qytetarë që mund të jenë në rrezik të varfërisë energjetike mbeten të pambrojtur[[15]](#footnote-15).

Nevoja për mbështetje financiare për zbutjen e varfërisë energjetike historikisht i ka tejkaluar fondet në dispozicion. Në mungesë të një regjistri gjithëpërfshirës të konsumatorëve në nevojë, subvencioni i ofruar nga Qeveria e Kosovës për ta ulur ndikimin e rritjes së tarifave, është aplikuar si subvencion indirekt për të gjithë konsumatorët përmes tarifave të energjisë elektrike.

# Vizioni dhe qëllimet

Strategjia e Energjisë për periudhën 2022 - 2031 pasqyron nevojën për zhvillime të shpejta e bindëse të sektorit të energjisë, siç parashihet në vizionin e Kosovës dhe në përputhje me qëllimet e BE-së.

|  |
| --- |
| **Vizioni:**  Një sektor energjetik pa CO2 deri në vitin 2050, i integruar në tregun Pan-Evropian, duke garantuar siguri të furnizimit me energji elektrike dhe përballueshmëri për qytetarët. |

Bazuar në këtë vizion dhe në analizat e bëra për sektorin e energjisë, janë përcaktuar katër synime kryesore dhe pesë objektiva strategjikë (drejtimet kryesore të politikave) që sigurojnë arritjen e këtij vizioni.

|  |  |
| --- | --- |
| **Qëllimet:**   1. Ofrimi i sigurisë së furnizimit 2. Arritja e qëndrueshmërisë dhe neutralitetit klimatik 3. Përmirësimi i konkurrueshmërisë 4. Ruajtja e përballueshmërisë | **Objektivat strategjike:**   1. Përmirësimi i besueshmërisë së sistemit 2. Dekarbonizimi dhe promovimi i energjisë së ripërtëritshme 3. Rritja e efiçiencës së energjisë 4. Forcimi i bashkëpunimit rajonal dhe funksionimi i tregut 5. Mbrojtja dhe fuqizimi i konsumatorëve dhe zhvillimi i fuqisë punëtore |

Përmbushja e qëllimeve është e ndërlidhur, pasi arritja e një objektivi strategjik kontribuon në arritjen e disa qëllimeve në të njëjtën kohë:

1. **Ofrimi i sigurisë së furnizimit** mbështetet në:

* Përmirësimin e besueshmërisë së sistemit si rritja e fleksibilitetit të sistemit, modernizimin e rrjeteve, rehabilitimin e termocentraleve ekzistuese dhe sigurinë kibernetike;
* Rritjen e efiçiencës së energjisë për të zvogëluar kërkesën;
* mbështetjen e dekarbonizimit dhe promovimin e energjisë së ripërtëritshme pasi zvogëlon varësinë nga importi; dhe
* Forcimin e bashkëpunimit rajonal dhe funksionimit të tregut pasi lejon qasje në burime të diversifikuara të energjisë dhe në shërbimet e rrjetit më kosto-efektive.

1. **Arritja e qëndrueshmërisë** dhe neutralitetit klimatik kërkon:

* **Ngritjen e efiçiencës së energjisë** për të ulur konsumin e energjisë dhe kësisoj emetimet e GS-ve, ndotjen e ajrit dhe krijimin e mbetjeve;
* **Dekarbonizimin dhe promovimin e energjisë së ripërtëritshme** për të ulur emetimet e GS-ve dhe ndotjen e ajrit në sektorin e energjisë;
* **Mbrojtjen dhe fuqizimin e konsumatorëve** duke kufizuar ndikimin negativ të sektorit të energjisë në shëndetin e njeriut dhe ambientin.

1. **P**ë**rmir**ë**simi i konkurrueshmërisë** bazohet në:


* **Fuqizimin e bashkëpunimit rajonal dhe funksionimit të tregut**, duke ulur çmimet e energjisë përmes tregjeve të lidhura dhe konkurruese; dhe
* **Mbrojtjen dhe fuqizimin e konsumatorëve**, duke krijuar stimuj në anën e kërkesës për tregje më funksionale.

1. **Ruajtja e përballueshmërisë** mund të arrihet duke:

* Rritur **efiçiencën e energjisë** me reduktimin e konsumit të energjisë e cila duhet të paguhet nga konsumatorët;
* Mbështetur **dekarbonizimin dhe promovimin e energjisë së ripërtëritshme**, duke mbuluar vetëkonsumin;
* Forcuar **bashkëpunimin rajonal dhe funksionimin e tregut** duke ulur çmimet e energjisë përmes tregjeve të lidhura mes vete dhe konkurruese; dhe
* **Mbrojtur dhe fuqizuar konsumatorët** me ofrimin e zgjedhjeve për konsumatorët dhe duke mbrojtur konsumatorët në nevojë, dhe duke zhvilluar shkathtësitë e grave e burrave në përputhje me nevojat e sektorit dinamik të energjisë.

Marrëdhëniet e lartpërmendura ndërmjet synimeve dhe objektivave strategjikë të Strategjisë së Energjisë janë paraqitur në Figurën 9 .

Figura 9: Objektivat strategjikë dhe specifikë të Strategjisë së Energjisë së Kosovës



Pesë objektivat strategjikë ndahen në 15 objektiva specifikë që synojnë rezultate më konkrete.

# Objektivat

## Objektivi strategjik 1: Përmirësimi i besueshmërisë së sistemit

Përmirësimi i besueshmërisë së sistemit përfshin të gjitha aktivitetet që garantojnë sigurinë e furnizimit me energji elektrike dhe funksionimin e një sistemi elektroenergjetik stabil. Për të përmirësuar besueshmërinë e sistemit nevojiten investime të mjaftueshme në kapacitete gjeneruese dhe fleksibile, si dhe në rritjen e efiçiencës qoftë në elementet e rrjetit apo në njësitë gjeneruese. Këto kërkesa përmblidhen në katër objektivat e mëposhtme specifike: (i) rritja e fleksibilitetit të sistemit, (ii) modernizimi i rrjetit dhe reduktimi i humbjeve në rrjet, (iii) rehabilitimi i kapaciteteve ekzistuese të prodhimit të energjisë elektrike, dhe (iv) garantimi i sigurisë kibernetike në sektorin e energjisë.

Treguesit dhe caqet kryesore të objektivit strategjik janë si më poshtë:

|  |  |  |  |
| --- | --- | --- | --- |
| **Treguesit: Objektivi Strategjik 1** | **Pika fillestare** | **Caku për vitin 2024** | **Caku për vitin 2031** |
| Indeksi mesatar i kohëzgjatjes së ndërprerjes së sistemit (SAIDI) | SAIDI: 80.83 minuta/vit | SAIDI:68.9 minuta/vit | SAIDI: 51.84  minuta/vit |
| Indeksi mesatar i frekuencës së ndërprerjeve të sistemit (SAIFI) | SAIFI: 58,27 | SAIFI: 49 | SAIFI: 40.86 |

*Objektivi specifik 1.1: Rritja e fleksibilitetit të sistemit*

Fleksibiliteti i sistemit do të bëhet gjithnjë e më i rëndësishëm, duke pasur parasysh që Strategjia parasheh zhvillim ambicioz të burimeve të ripërtëritshme. **Duhet të plotësohen kërkesat për rezervë.** Për këtë objektiv do të krijohet një **treg fleksibil që funksionon mirë** dhe do të stimulohen opsione të ndryshme të fleksibilitetit.

Kosova do të instalojë së paku 170MW të kapacitetit për akumulimin e energjisë përmes baterive[[16]](#footnote-16) në sistemin e saj energjetik deri në vitin 2031. Investimi në akumulimin e energjisë jo vetëm që do të ndihmojë në përmirësimin e fleksibilitetit të sistemit dhe integrimin e burimeve të ripërtëritshme variabile, por gjithashtu do të jetë i nevojshëm për të përmbushur kërkesat e ENTSO-E për rezervë të energjisë, dhe në një masë do të ndihmojë në uljen e importit të energjisë elektrike. Teknologjitë e tjera inovative, përfshirë ruajtjen sezonale do të eksplorohen dhe mund të instalohen deri në vitin 2031, varësisht prej levërdisë së tyre ekonomike.

Kosova nuk ka infrastrukturë gazi apo fuqi punëtore të kualifikuar për këtë. Do të duheshin dekada për të ndërtuar një rrjet distribucioni (p.sh. për ngrohje, gatim, industri) për të arritur mbulimin e (disa pjesëve të) vendit. Duke marrë parasysh këtë dhe çmimet jashtëzakonisht të larta dhe pasigurinë ekonomike dhe gjeopolitike sa i përket furnizimit me gaz në Evropë në periudhën e luftës në Ukrainë (dhe pas saj), sigurimi i diversifikimit të burimeve të energjisë bazë ose të fleksibilitetit të sistemit përmes zhvillimit të rrjetit të gazit në vend do të ishte investim i kushtueshëm e me rrezik të lartë. Megjithatë, zhvillimet në rajon dhe botë do të ndiqen me kujdes, dhe (bashkë)investimi në impiante të energjisë nga gazi për ngarkesën bazë dhe/ose fleksibilitin e sistemit në Shqipëri, Maqedoni të Veriut dhe Greqi do të shqyrtohet me qëllim të zbatimit deri në vitin 2031. Në të njëjtën kohë do të vazhdojnë studimet e fizibilitetit të cilat tanimë janë duke u zhvilluar[[17]](#footnote-17).

Bashkëpunimi aktual Kosovë-Shqipëri për shërbimet ndihmëse do të vazhdojë dhe do të forcohet më tej. Në një periudhë afatmesme, pasi ALPEX të jetë plotësisht funksional, në sistem do të integrohen ofruesit e fleksibilitetit dhe në një afat më të gjatë kohor Kosova do t'i bashkohet platformave të përbashkëta balancuese të BE-së (MARI, PICASSO dhe IGCC). Do të krijohen tregje të veçanta për shërbimet ndihmëse, duke mundësuar pjesëmarrjen e agreguesve, teknologjive për ruajtjen e energjisë dhe BRE-ve. Qasja në këto tregje garanton një nivel më të lartë konkurrence, dhe kështu kontribuon në përballueshmëri të këtyre shërbimeve .

Do të aplikohen elemente dinamike për caktimin e tarifave për konsumatorët komercialë dhe amvisëritë, duke rritur kështu rolin e konsumatorëve në balancimin e sistemit nëpërmjet optimizimit të konsumit të energjisë elektrike varësisht nga variabiliteti i furnizimit me energji elektrike. Kjo do t’u ndihmojë konsumatorëve të ulin shpenzimet për faturat e energjisë elektrike dhe të përmirësojnë cilësinë e furnizimit me energji elektrike. Do të shqyrtohet instalimi i një numri njehsorësh të mençur në nivel konsumatori, deri në masën që përfitimi në kuptim të rritjes margjinale të fleksibilitetit të sistemit e arsyeton koston e tyre financiare.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit: Objektivi specifik 1.1** | **Pika fillestare** | **Caku për vitin 2024** | **Caku për vitin 2031** |
| Niveli i kapacitetit rregullues fleksibil | 5 MW | 5 MW | 170 MW |

*Objektivi specifik 1.2: Modernizimi i rrjeteve dhe reduktimi i humbjeve në rrjet*

**Modernizimi i rrjetit elektrik** do të përshpejtohet për të akomoduar kapacitete të mëdha gjeneruese variabile dhe për të **zvogëluar** nivelin e lartë të **humbjeve në rrjet, duke** ulur kështu edhe kërkesën bruto për energji elektrike.

Integrimi i burimeve të ripërtëritshme është i mundshëm vetëm nëse ekziston një infrastrukturë adekuate e transmisionit dhe shpërndarjes. Integrimi i një sasie të konsiderueshme të gjenerimit të burimeve të ripërtëritshme variabile kërkon rrjete fleksibile, pajisje moderne të rrjetit dhe zgjidhje të mençura të kontrollit të rrjetit. Me modernizimin e rrjetit do të rritet fleksibiliteti i sistemit, por edhe do të zvogëlohen humbjet teknike në rrjetin e transmisionit dhe të shpërndarjes. Investimet në rrjet ofrojnë edhe mundësi më të mira integrimi për prodhuesit vetë-gjenerues (prosumatorët).

Deri në fund të dekadës do të ndërtohen linja të reja interkonektive ndërmjet Kosovës dhe Shqipërisë, për të mundësuar tregti më të madhe në rajon.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit Objektivi Specifik 1.2** | **Pika fillestare** | **Caku për vitin 2024** | **Caku për vitin 2031** |
| Humbjet në shpërndarje | 18.48% prej të cilës 15.1% të lejuara dhe 3.38% të palejuara [2021] | 14.5% | 9% |
| Sasia e kapacitetit variabil të BRE-ve që rrjeti është në gjendje të trajtojë/integrojë | 147 MW [2021] | 500 MW | 2000 MW |

#### 

*\*Vlera bazë (pika fillestare) përfshin 6.02% të humbjeve komerciale. Në vitin 2024 dhe 2031 synohet të ketë 0 humbje komerciale*

*Objektivi specifik 1.3: Rehabilitimi i kapaciteteve ekzistuese të prodhimit të energjisë elektrike*

**Investimi në kapacitetet ekzistuese të linjitit është i nevojshëm për të garantuar besueshmërinë e sistemit dhe për të përmbushur standardet e kërkuara të emetimit**. Njësitë e termocentralit “Kosova B1 dhe B2” do të rinovohen për të ruajtur sigurinë e furnizimit dhe për të ulur emetimet. Rinovimi i njësive të Kosovës B1 dhe B2 do të realizohet në dy faza dhe deri në fund të vitit 2024, respektivisht 2025, të dyja njësitë do të operojnë në mënyrë më efiçiente e më të besueshme, duke përmbushur standardet e detyrueshme të emetimit të Direktivës Industriale të Emisioneve. Njëra nga njësitë e termocentralit “Kosova A” do të rinovohet deri në fund të vitit 2024, ndërsa vendimi për rinovim ose mbyllje të njësisë së dytë do të merret më së voni më 2024.

Njësia (njësitë)e rinovuar(a) të termocentralit “Kosova” A” do të punojnë si rezervë strategjike nga viti 2028, që do të thotë se kjo (këto) njësi do të jetë (jenë) të disponueshme në sezonin e ngrohjes kur kërkesa për energji elektrike është më e lartë, ose në raste të jashtëzakonshme si kriza e fundit energjetike. Njësia e tretë operuese e këtij termocentrali do të **mbyllet përgjithmonë** pasi të ketë përfunduar rinovimi i njësive të tjera të linjitit[[18]](#footnote-18).

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit Objektivi Specifik 1.3** | **Pika fillestare** | **Caku për vitin 2024** | **Caku për vitin 2031** |
| Numri i njësive të rinovuara të linjitit | 0 [2021] | 2 | 3 ose 4 |
| Numri i njësive të mbyllura të linjitit | 0 [2021] | 0 | 2 ose 1 |

*Objektivi specifik 1.4: Garantimi i sigurisë kibernetike të sektorit të energjisë*

**Siguria kibernetike** në sektorin e energjisë **është gjithnjë e më e rëndësishme** veçmas me zhvillimin dhe dixhitalizimin e vazhdueshëm të sistemeve të energjisë elektrike.

Me liberalizimin e tregut të energjisë elektrike, rolet e operatorit të sistemit dhe pjesëmarrësve të tjerë të tregut (gjeneruesit, furnizuesit dhe tregtarët) do të bëhen gjithnjë më të rëndësishme për një funksionim të besueshëm të tregut. Garantimi i sigurisë kibernetike do të kërkojë auditime dhe vlerësime të rregullta të platformave softuerike që ruajnë funksionimin e sigurt të tregut të energjisë elektrike. Një CERT (Ekipi i Reagimit ndaj Emergjencave Kompjuterike) sektorial për energjinë do të krijohet deri në vitin 2025 dhe do të zhvillohet një kornizë për menaxhimin e rrezikut të energjisë në sigurinë kibernetike që do të trajtojë kërcënimet e sigurisë kibernetike në sektorin e energjisë.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit Objektivi Specifik 1.4** | **Pika fillestare** | **Caku për vitin 2025** | **Caku për vitin 2031** |
| Aftësitë e reagimit kibernetik (identifikimi, zbulimi, reagimi dhe rikuperimi) në sektorin e energjisë | Nuk ekzistojnë | Ekzistojnë | Ekzistojnë |

## Objektivi strategjik 2: Dekarbonizimi dhe promovimi i energjisë së ripërtëritshme

Emetimet e larta të karbonit në Kosovë do të reduktohen ndjeshëm nëpërmjet dekarbonizimit gradual të sektorit të energjisë, duke zbatuar një sistem për caktimin e çmimit të karbonit, duke transpozuar rregulloren e BE-së në lidhje me monitorimin, raportimin dhe verifikimin e emetimeve të karbonit, si dhe duke krijuar një infrastrukturë adekuate institucionale dhe teknike.

Në sektorin e energjisë, instrumentet më të rëndësishme për të diversifikuar miksin e gjenerimit do të jenë investimet në burimet e ripërtëritshme të energjisë dhe ulja e prodhimit të bazuar në linjit.

Promovimi i energjisë së ripërtëritshme në sektorë të tjerë (p.sh. ngrohje) do të kontribuojë po ashtu në çmime të përballueshme të energjisë elektrike, sigurinë e furnizimit dhe mbrojtjen e mjedisit.

Aktualisht janë duke u zhvilluar Strategjitë Kombëtare për sektorët e transportit dhe industrisë, prandaj planet e tyre afatgjata të zhvillimit do të mbulohen aty.

Treguesit dhe caqet kryesore të objektivit strategjik janë si më poshtë:

|  |  |  |  |
| --- | --- | --- | --- |
| **Treguesit Objektivi Strategjik 2** | **pika fillestare** | **Caku për vitin 2024** | **Caku për vitin 2031** |
| Reduktimi i emetimit të GS në sektorin e energjisë elektrike krahasuar me 2019 | 0% [2019]  (6316 kt CO2) | 0% | -32% |
| Pjesëmarrja e burimeve të ripërtëritshme në konsumin e sektorit të energjisë elektrike (pjesa BRE-E) | 6.3% [2021] | 13% | 35% |

*Objektivi specifik 2.1: Zbatimi gradual i çmimit të karbonit*

Kosova synon të zvogëlojë emetimet e karbonit. Si nënshkruese e Agjendës së Gjelbër për Ballkanin Perëndimor, e si Palë Kontraktuese e Komunitetit të Energjisë, Kosova ka të drejta por edhe obligime lidhur me caktimin e çmimit të karbonit.

Do të krijohet një skemë kombëtare e tregtimit të emetimeve, me rritje graduale të çmimit minimal deri në integrimin në tregun Pan-Evropian dhe në Sistemin e Tregtimit të Emetimeve të BE-së (EU ETS). Kjo shërben për të përbrendësuar (gradualisht) koston e emetimeve të GS-së në sektorin e energjisë dhe siguron që Kosova të fitojë lirimin nga masat CBAM të BE-së. Ndërsa viti fillestar dhe niveli minimal i çmimit të karbonit që prodhuesit e energjisë duhet ta paguajnë do t’i nënshtrohen negociimit me BE-në, përgatitjet për vendosjen e një sistemi për caktimin e çmimit të karbonit do të bëhen deri në vitin 2025. Të hyrat e mbledhura nga ky sistem do të jenë një prej burimeve të një Fondi të Tranzicionit të Drejtë, përdorimet e të cilit do të përcaktohen më vonë dhe mund të përfshijnë promovimin e BRE-ve, aftësimin dhe riaftësimin e fuqisë punëtore, projektet e lidhura me energjinë të dedikuara për konsumatorët në nevojë etj.

Kjo do të shoqërohet me tërheqjen graduale të subvencioneve për lëndët djegëse fosile.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit Objektivi Specifik 2.1** | **pika fillestare** | **Caku për vitin 2025** | **Caku për vitin 2031** |
| Futja graduale e çmimit të karbonit | Nuk është prezantuar [2021] | Ka përfunduar përgatitja për një sistem të caktimit të çmimit të karbonit | Integrimi në STE-në e BE-së |

*Objektivi specifik 2.2: Promovimi i energjisë së ripërtëritshme në konsumin e energjisë elektrike*

Rritja e pjesëmarrjes së burimeve të ripërtëritshme në sektorin e energjisë elektrike është thelbësore për të arritur objektivat e dekarbonizimit dhe për të siguruar një tranzicion të drejtë energjetik në Kosovë. Diversifikimi i miksit të energjisë është jetik për përpjekjet e Kosovës për dekarbonizimin dhe ruajtjen e sigurisë së furnizimit.

Për ta krijuar një kornizë të qëndrueshme rregullative dhe një treg të aftë për të tërhequr investime në burimet e ripërtëritshme të energjisë, do të rishikohet korniza ligjore dhe do të miratohet Ligji për Burimet e Ripërtëritshme të Energjisë (Ligji për BRE-të).

Një nga instrumentet mbështetëse më të rëndësishme të trajtuara në ligjin e ardhshëm të BRE-ve është ankandi për kapacitetet e ripërtëritshme të energjisë elektrike. Aplikimi i procedurave të ankandit paraqet një nga qasjet më ekonomike dhe transparente për të rritur shtrirjen e kapaciteteve të energjisë së ripërtëritshme. Procesi i ankandit do të fillojë menjëherë, me përgatitjen e dokumentacionit për ankandin e parë në vitin 2022. Duke përdorur përvojën që do të fitohet nga ky ankand, do të hartohet Legjislacioni Sekondar për Ligjin për BRE-të dhe pastaj do të organizohen raunde të mëtejshme të ankandeve gjatë viteve në vijim, për teknologjitë e erës, fotovoltaike dhe energji të tjera të ripërtëritshme. Një sistem efiçient kombëtar dhe rajonal i certifikimit të energjisë së ripërtëritshme do të krijohet nëpërmjet mekanizmave që sigurojnë që certifikatat e origjinës lëshohen, transferohen dhe anulohen në mënyrë elektronike dhe ato të jenë të sakta, të besueshme dhe të mbrojtura prej mashtrimeve. Rregulli i ZRRE-së për Certifikatat e Origjinës do të përditësohet dhe do të vendosen mekanizmat elektronikë për lëshimin e tyre.

Një synim tjetër specifik, i rëndësishëm, është të promovohen prodhuesit vetë-konsumues (prosumatorët), shpërndarja e të cilëve do të inkurajohet përmes përmirësimit të kornizës ligjore dhe rregullative dhe procedurave administrative, si dhe vendosja e skemave të ndryshme mbështetëse. Përveç rritjes së pjesëmarrjes së BRE-ve në konsumin final të energjisë elektrike, kjo do të ndihmojë në zvogëlimin e humbjeve në rrjetin e distribucionit.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit Objektivi Specifik 2.2** | **Pika fillestare** | **Caku për vitin 2025** | **Caku për vitin 2031** |
| Kapacitetet e ripërtëritshme në sektorin e energjisë elektrike (me përjashtim të prodhuesve  vetë-konsumues) | 244 MW [2021] | 490MW | 1300 MW |
| Kapaciteti i prodhuesve  vetë-konsumues (prosumatorët) | 2 MW [2021] | 10 MW | 100 MW |

*Objektivi specifik 2.3: Promovimi i përdorimit të energjisë së ripërtëritshme për ngrohje*

Do të promovohen sistemet efiçiente dhe (më) të pastra individuale dhe/ose të ngrohjes qendrore me bazë të BRE-ve. Studimi i fizibilitetit për sistemet e NQ (që është duke u përgatitur) në 8 komuna (përveç Gjakovës dhe Prishtinës të cilat veçse kanë sistem të ngrohjes qendrore) do të marrin parasysh BRE-të (p.sh. biomasën, ngrohjen gjeotermike dhe pompat ngrohëse solare si alternativat kryesore).[[19]](#footnote-19) Ky studim do të ndihmojë në përcaktimin e nivelit të përdorimit dhe kombinimin e këtyre teknologjive deri në vitin 2031, ndërsa sistemi ekzistues i NQ-së të Prishtinës do të diversifikojë teknologjinë e tij ashtu që deri në vitin 2025 të përfshijë edhe ngrohjen me bazë solare prej 70 MWth.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit Objektivi Specifik 2.3** | **pika fillestare** | **Caku për vitin 2025** | **Caku për vitin 2031** |
| Kapaciteti i instaluar i BRE-ve në sistemet e ngrohjes qendrore | 15 MWth | 85 MWth | Të përcaktohet nga Studimi i Fizibilitetit |

## Objektivi strategjik 3: Rritja e efiçiencës së energjisë

Rritja e efiçiencës së energjisë është thelbësore për të arritur katër caqet e Strategjisë së Energjisë: ajo përmirëson sigurinë e furnizimit me energji dhe zvogëlon varësinë nga importi (siguria e furnizimit), zvogëlon barrën e konsumatorëve (përballueshmëria), dhe zvogëlon emetimet e GS-ve dhe ndotjen e ajrit (qëndrueshmëria).

Synimi i kësaj strategjie është të ndiqet një shteg i konsumit më efiçient të energjisë e cila rezulton në një ekonomi më pak intensive sa i përket shfrytëzimit të energjisë. Sipas praktikës së shteteve anëtare të BE-së, caku i Kosovës për efiçiencë të energjisë është përcaktuar si diferencë (e shprehur në përqindje) midis konsumit të paraparë të energjisë me masat ekzistuese (pika fillestare) dhe atij me masat e reja (caku). Shtigjet e konsumit në pikën fillestare dhe atë të synuar deri në vitin 2031 janë përcaktuar në bazë të “Skenarit EnC” të studimit “Parashikimi i konsumit të energjisë dhe potenciali i kursimit të energjisë në Kosovë deri në vitin 2030” (të cilit i referohemi si “studimi i BE-së” dhe “skenari EnC”).[[20]](#footnote-20)

Objektivi i përgjithshëm për efiçiencën e energjisë është kufizimi i konsumit final të energjisë në nivelin 1877 ktoe në vitin 2031. Arritja e kësaj vlere të synuar është ekuivalente me një kursim prej 22.2% krahasuar me parashikimet e modelimit PRIMES 2007, i cili përdoret si një projeksion bazë në studimin e EnC, [[21]](#footnote-21) ose 15.7% kursime në krahasim me projeksionin bazë të konsumit të energjisë në studimin e BE-së (2226 ktoe ).[[22]](#footnote-22) Figura 10 paraqet bazën dhe parashikimet e konsumit të synuar së bashku me konsumin faktik deri në vitin 2020. Figura tregon gjithashtu se tendenca faktike e konsumit final të energjisë është më e ulët në krahasim me të dy shtigjet. Kjo është pjesërisht për shkak të efekteve afatshkurtra (d.m.th., pandemisë COVID-19), prandaj arritja e objektivit kërkon përpjekje të mëdha të specifikuara më tej në objektivat specifikë në vijim.

Figura 10: Shtigjet e konsumit final të energjisë dhe synimi për vitin 2031



Për konsumin përfundimtar të energjisë elektrike, rruga e synuar "EU28 Benchmark" përfaqëson një kursim kumulativ prej 976 GWh krahasuar me skenarin bazë (EnC) deri në vitin 2030. Me këtë prirje, një konsum prej 6,051 GWh mund të arrihet në vitin 2031 me një kursim kumulativ prej 1,148 GWh (15.5%).

Objektivi strategjik i rritjes së efiçiencës së energjisë ndahet në dy objektiva specifikë që mbulojnë efiçiencën e energjisë në ndërtesa dhe promovimin e kogjenerimit dhe sistemeve të ngrohjes qendrore efiçiente. Përmirësimi i efiçiencës së energjisë në sektorin industrial dhe atë të transportit do të shtjellohet më tej në dokumentet e tjera strategjike që po hartohen aktualisht.

Procesi i vazhdueshëm i hartimit të kornizës ligjore (p.sh. rishikimi i Ligjit për Efiçiencë të Energjisë, Ligjit për Performancën e Energjisë në ndërtesa) dhe kornizës rregullative (p.sh. Kodi i ndërtesave, rregullorja për etiketim dhe eko-dizajn etj.) do të përbëjnë bazën për arritjen e objektivave që kanë të bëjnë me efiçiencën e energjisë.

Treguesit dhe caqet kryesore të objektivit strategjik janë si më poshtë:

|  |  |  |  |
| --- | --- | --- | --- |
| **Treguesit: Objektivi Strategjik 3** | **Pika fillestare** | **Caku për vitin 2024** | **Caku për vitin 2031** |
| Niveli i konsumit final të energjisë | 1516 ktoe [2017] | 1709 ktoe | 1877 ktoe |
| Kursimet kumulative të energjisë të arritura në sektorin e ndërtimit | 2.7 ktoe [2021] | 26.6 ktoe | 283 ktoe |

*Objektivi specifik 3.1: Përmirësimi i efiçiencës së energjisë në ndërtesave*

Synimi më i rëndësishëm në kuadër të efiçiencës së energjisë është rritja e numrit të ndërtesave më efiçiente, meqë ndërtesat përbëjnë afër 40% të konsumit vjetor të energjisë së vendit. Kjo objektivë do të arrihet me vendosjen e kërkesave minimale për energji për ndërtesat e reja, dhe me zbatimin e masave të efiçiencës së energjisë në ndërtesa përmes skemave të ndryshme përkrahëse[[23]](#footnote-23) (zbatimi i Strategjisë për rinovimin e ndërtesave), promovimit të ndërtesave me konsum të energjisë afër zero, përkrahjes për vendosjen e teknologjive me efiçiencë të lartë (pompat termike, sistemet termike solare, etj.), futjes së Çertifikimit për Performancën e Energjisë, auditimit të energjisë, dhe rritjes së ndërgjegjësimit të publikut për masat e efiçiencës së energjisë.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit : Objektivi specifik 3.1** | **Pika fillestare** | **Caku për vitin 2024** | **Caku për vitin 2031** |
| Kursimet totale kumulative të energjisë në ndërtesa publike | 2.6 ktoe [2021] | 3.3 ktoe | 36 ktoe |
| Kursimet totale kumulative të energjisë në ndërtesat rezidenciale dhe komerciale | 0.1 ktoe [2021] | 23.3 ktoe | 247 ktoe |
| Numri i ndërtesave me konsum të energjisë afër zero | 0 | 10 | 150 |

*Objektivi specifik 3.2: Promovimi i kogjenerimit efikas dhe sistemeve efiçiente të ngrohjes qendrore*

Sistemet aktuale të ngrohjes qendrore në Prishtinë dhe Gjakovë kanë potencial të madh për zgjerim, i cili do të synohet me anë të disa veprimeve. Përveç dyfishimit të kapacitetit të kogjenerimit dhe shtimit të 70 MWth të kapacitetit të BRE-ve në ngrohjen qendrore në Termokos, do të rritet efiçienca e energjisë në rrjetin e shpërndarjes, dhe do të lidhen konsumatorë te rinj (publikë dhe privatë) në rrjetin e NQ, duke ndihmuar kështu në zvogëlim të konsumit të energjisë elektrike dhe zvogëlim të ndotjes së ajrit.

Aktualisht është duke u analizuar edhe zhvillimi i sistemeve të NQ edhe në komunat e tjera (Gjilan, Ferizaj, Drenas, Priren, Obiliq, Pejë, Mitrovicë dhe Zveqan). Zhvillimi i zgjidhjeve të ngrohjes do të varet nga rezultatet e studimit dhe karakteristikat e zonave (p.sh. densiteti i popullsisë). Kontributi i këtyre projekteve në kursim të energjisë do të jetë i mundur pas përfundimit. Sistemet qendrore për ngrohje kanë efiçiencë më të lartë dhe lidhja e ndërtesave ekzistuese në rrjetin e ngrohjes qendrore do të rezultojë në kursim të konsumit fillestar dhe atij fundor të energjisë.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit: Objektivi specifik 3.2** | **Pika fillestare** | **Caku për vitin 2024** | **Caku për vitin 2031** |
| Rritja e kapacitetit të kogjenerimit në “Termokos” (Prishtinë) | 140 MWth | 140 MWth | 280 MWth |
| Numri i konsumatorëve të lidhur në sistemet e ngrohjes qendrore (Prishtinë & Gjakovë) | 17791 | 24,560 | 38,240 në Prishtinë dhe Gjakovë. Për komunat e tjera do të vendoset në bazë të studimit të fizibilitetit. |

## Objektivi strategjik 4: Forcimi i bashkëpunimit rajonal dhe funksionimi i tregut

Interkoneksioni dhe integrimi i tregut kontribuojnë në garantimin e sigurisë së furnizimit duke rritur besueshmërinë e sistemit energjetik, por në të njëjtën kohë ai mbështet qëllimet e përballueshmërisë dhe të konkurrencës, si dhe i bën tregjet e shitjes me shumicë dhe rezervë më kosto-efiçiente.

Si anëtare e Komunitetit të Energjisë, Kosova është e përkushtuar të zbatojë të gjitha obligimet sipas Traktatit, të cilat janë thelbësore për integrim në tregun elektroenergjetik të BE-së dhe të arrijë qëllimet e saj strategjike për të krijuar një treg të lirë dhe konkurrues të energjisë.

Treguesit dhe caqet kryesore të objektivit strategjik janë si më poshtë:

|  |  |  |  |
| --- | --- | --- | --- |
| **Treguesit: Objektivi Strategjik 4** | **Pika fillestare** | **Caku për vitin 2024** | **Caku për vitin 2031** |
| Integrimi i tregut me tregjet pan-evropiane të energjisë elektrike | Jo në vend | Integrimi i tregut me Shqipërinë (2023) | Anëtarësimi në zonën e tregut Pan-Evropian |

*Objektivi specifik 4.1: Forcimi i bashkëpunimit rajonal*

Hapi i parë më i rëndësishëm në fushën e bashkëpunimit në tregun e energjisë elektrike është funksionimi i plotë i Bursë Shqiptare të Energjisë (ALPEX), si në tregun e “brenda ditës” (“intraday”) ashtu edhe në atë të “një ditë para” (”day-ahead”).

Objektivi afatgjatë është integrimi në tregjet evropiane, “Çiftëzimi në një treg të vetëm një ditë para” (”Single Day-Ahead Coupling”, SDAC) dhe “Çiftëzimi në një treg të vetëm brenda ditës” (”Single Intraday Coupling”, SIDC), më së voni deri në vitin 2031, gjë që do të kontribuojë në përdorimin ekonomikisht optimal të kapacitetit të rrjetit ndërkufitar dhe kështu në funksionimin më efektiv të tregut. Kjo do të mundësojë uljen e çmimeve të energjisë për të siguruar përballueshmërinë, dhe do të sigurojë edhe kushte të barabarta e sinjale të sakta të tregut për investitorët, duke rritur kështu pjesëmarrjen e energjisë së ripërtëritshme në sistem.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit: Objektivi specifik 4.1** | **Pika fillestare** | **Caku për vitin 2024** | **Caku për vitin 2031** |
| Kapaciteti i ofruar ndërkufitar/Kapaciteti nominal ndërkufitar | Eksporti: 22-24%, Importi: 24-26% | Secili drejtim 28-30% | Secili drejtim 70% |

*\*Përfshin edhe energjinë në tranzit*

*Objektivi specifik 4.2: Heqja e barrierave për funksionimin efektiv të tregut*

Si palë nënshkruese e Traktatit të Komunitetit të Energjisë, Kosova do të transpozojë në kornizën e saj ligjore dhe rregullative *acquis communautaire* të BE-së, dhe të krijojë një treg transparent dhe jo-diskriminues të energjisë. Një kornizë rregullative e qëndrueshme, në përputhje me udhëzimet e BE-së, do të kontribuojë në të gjithë objektivat strategjikë.

Rritja e konkurrencës në tregjet e energjisë me shumicë dhe pakicë do të përmirësojë funksionimin e tregut, duke krijuar një model tregu konkurrues të bazuar në parimet thelbësore të një tregu të lirë. Një parakusht i të gjitha këtyre është krijimi i një tregu vendor me shumicë dhe një tregu balancues, rregullat e të cilit do të bazohen në kodet e rrjetit të BE-së. Kjo do të garantojë që bashkëpunimi ndërkombëtar të realizohet në mënyrë efikase në të ardhmen, jo vetëm në tregun me shumicë, por edhe në tregjet e shërbimeve ndihmëse.

Me heqjen graduale të MFSH-së, do të rritet pjesëmarrja e konsumit jo-shtëpiak në segmentin konkurrues të tregut. Pasiqë çmimet e energjisë elektrike do të pasqyrojnë çmimet e tregut, ata do të largohen vullnetarisht nga Furnizuesi i Shërbimit Univerzal (FShU).

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit: Objektivi specifik 4.2** | **Pika fillestare** | **Caku për vitin 2025** | **Caku për vitin 2031** |
| Statusi i tërheqjes së MFSh-së | MFSh-ja ekziston | Fillon heqja e MFSh-së | MFSh-ja nuk ekziston |
| Numri i ofertave të disponueshme për konsumatorët jo-shtëpiakë | 1 | 6 | > 6 |

*Objektivi specifik 4.3: Aftësimi në fushat e lidhura me energjinë dhe përfshirja e grave*

Tranzicioni energjetik në një treg të lirë me përfshirje të lartë të energjisë së ripërtëritshme kërkon trajnimin e ekspertëve ekzistues dhe të rinj të energjisë. Qeveria do të punojë ngushtë me akademinë, industrinë dhe partnerët zhvillimorë për të hartuar dhe harmonizuar programet e arsimit dhe aftësimit profesional me nevojat e sektorit të energjisë. Arsimi e trajnimi për fusha si integrimi e burimeve të ripërtëritshme në sistem, tregjet e energjisë elektrike, auditimin energjetik të ndërtesave konsiderohen si prioritete kyçe. Ky bashkëpunim do të realizohet në mënyrë të tillë që të mundësojë pjesëmarrjen e barabartë të grave në këto programe arsimimi dhe trajnimi (përfshirë potencialisht skemat e bursave) dhe përkrahjen e përfshirjes së tyre në kompanitë dhe institucionet e sektorit të energjisë. Bashkëpunimi me akademinë, industrinë dhe organizatat tjera do të ndihmojë edhe në nxitjen e aktiviteteve hulumtuese në sektorin e energjisë, të dizajnuara për nevojat specifike të Kosovës.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit: Objektivi specifik 4.3** | **Pika fillestare** | **Caku për vitin 2024** | **Caku për vitin 2031** |
| Numri i të diplomuarve të ri në vit që marrin diplomë akademike ose kualifikim profesional në programe të reja në fushën e energjisë dhe fushat e ndërlidhura | J/A | Të përcaktohet | Të përcaktohet |
| Përqindja e grave të punësuara në sektorin e energjisë | 9% [2021] | 11% | 25% |

## Objektivi strategjik 5: Mbrojtja DHE fuqizimi i konsumatorëve

Strategjia e Energjisë vendos njerëzit në qendër të saj dhe vendos objektiva në këto fusha: mbrojtja e konsumatorëve në nevojë[[24]](#footnote-24) për të garantuar përballueshmërinë e faturave të energjisë dhe përkrahur investimet në efiçiencë të energjisë (së ndërtesave dhe pajisjeve të amvisërisë) dhe zgjidhjeve për ngrohje; fuqizimi i konsumatorëve duke u mundësuar pjesëmarrjen aktive në tregun e liberalizuar të energjisë; dhe zvoglëlimi i ndotjes së mjedisit.

Për më tepër, me qëllim të ndërlidhjes së zhvillimeve në sektorin e energjisë dhe të përshpejtimit të tranzicionit energjetik, Qeveria do të krijojë bazën ligjore për Komunitetet e Energjisë për qytetarët dhe konsumatorët aktivë në përputhje me *acquis communautaire* dhe praktikat më të mira të shteteve anëtare të BE-së. Korniza rregullative do të marrë në konsideratë komunitetet e energjisë në konsum, gjenerimin (përfshirë mikro-gjenerimin), ruajtjen, tregtimin e energjisë, grumbullimin dhe shërbimet e palëve të treta dhe të ngjashme.

Treguesit dhe caqet kryesore të objektivit strategjik janë si më poshtë:

|  |  |  |  |
| --- | --- | --- | --- |
| **Treguesit: Objektivi strategjik 5** | **Pika fillestare** | **Caku për vitin 2024** | **Caku për vitin 2031** |
| Numri i skemave të reja dedikuar konsumatorëve në nevojë | J/A | 2 | 4 |
| Numri i programeve që mbështesin projektet e komuniteteve të energjisë në efiçiencë dhe vetë-konsum | 1 | >2 | > 5 |

*Objektivi specifik 5.1: Mbrojtja e konsumatorëve në nevojë*

Krahas skemave të reja në lidhje me energjinë për konsumatorët në nevojë, skema e mbështetjes për çmimet e energjisë do të përmirësohet në aspektin e targetimit dhe do të synojë të mbulojë të gjithë individët/familjet në (rrezikshmëri të) varfërisë energjetike.

Një skemë e re dhe e përmirësuar e mbështetjes për çmimet e energjisë do të vendoset deri në vitin 2024, , ndërsa deri në vitin 2031 kjo do të avancohet më tej në një skemë të bazuar në test të varfërisë që do të lidhet me skemën e reformuar të asistencës sociale.

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit: Objektivi specifik 5.1** | **Pika fillestare** | **Caku për vitin 2024** | **Caku për vitin 2031** |
| Skema për mbështetjen e çmimeve për konsumatorët në nevojë | Skema mbështetëse ekzistuese (e pashënjestëruar si duhet)  [2021] | Themelimi i programit të ri për konsumatorët në nevojë | Skemë e bazuar në testin e varfërisë, e lidhur me skemën e reformuar të asistencës sociale |

*Objektivi specifik 5.2: Fuqizimi i konsumatorëve*

Fuqizimi i rolit të konsumatorëve në tregun e energjisë u mundëson shfrytëzimin e të drejtave të tyre në një treg të liberalizuar të energjisë, p.sh., të marrin vendime të mirë informuara gjatë zgjedhjes së një furnizuesi ose të një plani tarifor, ose për konsumin e energjisë dhe investimet në efiçiencën e energjisë (rinovim, panele solare, etj.). Për të mbrojtur dhe fuqizuar konsumatorët, do të rriten kapacitet për mbrojtjen e konsumatorëve dhe do të organizohen fushata informuese e ndërgjegjësuese. Pjesëmarrja aktive e konsumatorëve të mirë informuar kontribuon edhe në zhvillimin e tregjeve me pakicë, gjë që kontribuon në funksionimin efiçient të tregut (Objektivi strategjik 4).

Treguesit kryesorë dhe caqet e objektivit specifik janë si më poshtë:

|  |  |  |  |
| --- | --- | --- | --- |
| **Treguesit: Objektivi specifik 5.2** | **Pika fillestare** | **Caku për vitin 2024** | **Caku për vitin 2031** |
| Zbatimi i fushatave vetëdijësuese dhe informuese për energjinë | 6 [2021] | 9 çdo vit | 9 çdo vit |
| Diversiteti dhe krahasueshmëria e shërbimeve të ofruara për konsumatorët | Nuk ka oferta të disponueshme | Lansimi i Mjetit për krahasimin e çmimeve | Oferta alternative të disponueshme për të gjithë konsumatorët |

*Objektivi specifik 5.3: Ruajtja e shëndetit të njeriut dhe mjedisit*

Minimizimi i ndikimeve mjedisore negative të sektorit të energjisë është me rëndësi për mbrojtjen e shëndetit të qytetarëve dhe ruajtjen e ekosistemit. Për të reduktuar lirimin e ndotësve të dëmshëm nga impiantet e mëdha me djegie do të zbatohet respektimi i kufijve të përcaktuar nga Plani Kombëtar i Reduktimit të Emisioneve dhe do të transpozohen dhe zbatohen rregullat e përcaktuara nga Direktiva e Emetimeve Industriale të BE-së.

Për të siguruar zbatimin e duhur të dispozitave mjedisore në përputhje me *aquis të Komunitetit të Energjisë* dhe për të parandaluar shkeljen dhe moszbatimin e legjislacionit, do të rriten kapacitetet institucionale të autoriteteve dhe inspektorateve mjedisore dhe do të përmirësohen procedurat. Informimi, fushatat vetëdijesuese dhe përfshirja e qytetarëve dhe organizatave të shoqërisë civile do të kontribuojnë në qëndrimin pro-mjedisor të njerëzve. Zbatimi dhe jetësimi i plotë i legjislacionit mjedisor të BE-së i paketës së Energjisë së Pastër, i inkorporuar në *aquis të Komunitetit të Energjisë,* do të realizohet në vitet në vijim, dhe me miratimin e legjislacionit sipas paketës “Fit for 55” nga Komuniteti i Energjisë, do të miratohen dhe zbatohen rregullat e reja. Kjo do të përfshijë miratimin dhe zbatimin e rregullores LULUCF për të siguruar që druri dhe burimet e tjera të biomasës të përdoren në mënyrë të qëndrueshme dhe të mund të llogariten si burim i ripërtëritshëm i energjisë.

Treguesit kryesorë dhe caqet e objektivit specifik janë paraqitur më poshtë:

|  |  |  |  |
| --- | --- | --- | --- |
| **Treguesit: Objektivi specifik 5.3** | **Pika fillestare** | **Caku për vitin 2024** | **Caku për vitin 2031** |
| Emetimet e pluhurit, NOx dhe SO₂ të termocentraleve të linjitit | TC Kosova B:  Pluhuri: mbi 300 mg/Nm³  NOx: mbi 500 mg/Nm³  SO₂: mbi 600 mg/Nm³  TC Kosova A:  Pluhuri: mbi 50 mg/Nm³  NOx: mbi 600 mg/Nm³  SO₂: mbi 600 mg/Nm³ | TC Kosova B1:  Pluhuri: 20 mg/Nm³  NOx: 200 mg/Nm³  SO₂: 600 mg/Nm³  TC Kosova B2:  Pluhuri: mbi 300 mg/Nm³,  NOx: mbi 500 mg/Nm³  SO₂: mbi 600 mg/Nm³  TC Kosova A3:  Pluhuri: 20 mg/Nm³  NOx: mbi 200 mg/Nm³  SO₂: 600 mg/Nm³  TC Kosova A4 & A5:  Pluhuri: mbi 50 mg/Nm³, NOx: mbi 600 mg/Nm³  SO₂: 600 mg/Nm³ | TC Kosova B:  Pluhuri: 20 mg/Nm³  NOx: 200 mg/Nm³  SO₂: 200 mg/Nm³  [2025]  TC Kosova A:  Pluhuri: 20 mg/Nm³,  NOx: 200 mg/Nm³  SO₂: 200 mg/Nm³ |

# Marrëveshjet e zbatimit, monitorimit dhe raportimit

Përgjegjësitë e zbatimit, monitorimit dhe raportimit përcaktohen në Planin e Veprimit, ku shënohen institucioni përgjegjës dhe partnerët kontribues. Ai paraqet edhe objektivat afatshkurtra (fundi i vitit 2024) dhe afatgjata, si dhe masat që mundësojnë monitorimin e qartë të veprimeve.

*Struktura e menaxhimit*

Ministria e Ekonomisë është përgjegjëse për zbatimin, monitorimin dhe raportimin e aktiviteteve në lidhje me Strategjinë e Energjisë. Ministri, përmes Departamentit të Energjisë, do t'i bashkërendojë këto aktivitete në bashkëpunim të ngushtë me ministritë e tjera përkatëse dhe institucionet qeveritare nëpërmjet krijimit të Komisionit Zbatues të Strategjisë së Energjisë. Këtu përfshihen edhe institucionet që morën pjesë në grupin e punës për përpunimin e Strategjisë së Energjisë, të përbërë nga anëtarët e mëposhtëm:

Tabela 2: Përbërja e grupit punues të Strategjisë së Energjisë (2022-2031)

|  |  |  |  |
| --- | --- | --- | --- |
|  | **Institucioni** | **Roli** | |
| 1 | Departamenti i Energjisë/Ministria e Ekonomisë (ME) | Kryesues |
| 2 | Këshilltar(e) nga Kabineti | Anëtar |
| 3 | Agjencia e Kosovës për Efiçiencë të Energjisë | Anëtar |
| 4 | Departamenti i Financave dhe Shërbimeve të Përgjithshme/ME | Anëtar |
| 5 | Departamenti i Integrimit Evropian/ME | Anëtar |
| 6 | Departamenti Ligjor/ME | Anëtar |
| 7 | Zyra e Planifikimit Strategjik/ZKM | Anëtar |
| 8 | Zyra për Integrime Evropiane/ZKM | Anëtar |
| 9 | Zyra Ligjore/ZKM | Anëtar |
| 10 | Ministria e Financave, Punës dhe Transfereve | Anëtar |
| 11 | Ministria e Mjedisit, Planifikimit Hapësinor dhe Infrastrukturës | Anëtar |
| 12 | Ministria e Administrimit të Pushtetit Lokal | Anëtar |
| 13 | Ministria e Industrisë, Ndërmarrësisë dhe Tregtisë | Anëtar |
| 14 | Ministria e Bujqësisë, Pylltarisë dhe Zhvillimit Rural | Anëtar |
| 15 | Ministria e Arsimit, Shkencës, Teknologjisë dhe Inovacionit | Anëtar |
| 16 | Asociacioni i Komunave të Kosovës | Anëtar |
| 17 | Zyra e Rregullatorit për Energji (ZRRE) | Anëtar |
| 18 | Operatori i Sistemit, Transmisionit dhe Tregut (KOSTT) | Anëtar |
| 19 | Fondi i Kosovës për Efiçiencë të Energjisë (FKEE) | Anëtar |
| 20 | Korporata Energjetike e Kosovës (KEK) | Anëtar |
| 21 | Kompania Kosovare e Shpërndarjes së Energjisë Elektrike (KEDS) | Anëtar |
| 22 | Përfaqësues(e) i/e kompanive të ngrohjes qendrore | Anëtar |

Komisioni udhëhiqet nga Ministria e Ekonomisë, e cila organizon funksionimin e komisionit, përcakton planin e punës dhe thërret mbledhjet e komisionit. Ai mund të organizojë edhe nëngrupe për detyra specifike dhe ka përgjegjësi raportimi te Kryeministri.

*Procedurat e monitorimit*

Ministria e Ekonomisë ka për detyrë të hartojë një Raport vjetor të Progresit. Ky raport ka për qëllim të monitorojë arritjet vjetore të veprimeve të ndryshme, dhe performancën e objektivave me kohë. Në elaborimin e raportit, Kryesuesi mbështetet në informacionin e marrë nga anëtarët e Komisionit. Raporti do t'i dërgohet Zyrës së Kryeministrit deri në qershor të vitit vijues.

Raporti i monitorimit do të mbulojë të gjitha objektivat strategjikë dhe specifikë, me treguesit e tyre të vlerësuar sipas afatit kohor.

Do të bëhet publike përmbledhja ekzekutive e raportit vjetor me arritjet kryesore.

*Rishikimi afatmesëm i planit të veprimit dhe vlerësimi përfundimtar*

Sipas Ligjit për Energji, Strategjia do të rishikohet çdo tre vjet, për të riparë arritjet e synuara dhe për të bërë përshtatjet e nevojshme. Procesi i rishikimit do të shtjellojë fushat në të cilat Strategjia e Energjisë ka përcaktuar drejtimin kryesor, por për të cilat nuk është përcaktuar caku apo veprimi përfundimtar, meqë vlerësimi i nevojshëm apo studimi i fizibilitetit nuk janë finalizuar. Pas kësaj do të vazhdohet me vlerësimin e Planit të veprimit.

Rishikimet afatmesme do të vlerësojnë të gjitha objektivat strategjikë dhe specifikë, së bashku me treguesit e tyre. Do të vlerësohet çdo shmangie dhe do të përcaktohen masat dhe veprimet e korrigjuara për të mundësuar arritjen e caqeve.

# Ndikimi Buxhetor i Zbatimit të Strategjisë

Duke pasur parasysh mungesën e investimeve serioze në sektorin e energjisë në Kosovë për mbi 40 vite dhe nevojën për transformim rrënjësor të sektorit në drejtim të përmirësimit të sigurisë së furnizimit dhe të efiçiencës, rritjes së qëndrueshmërisë së sistemit dhe mbrojtjes së konsumatorëve, zbatimi i Strategjisë së Energjisë do të kërkojë buxhet të konsiderueshëm. Përveç financimit nga fondet publike (qofshin ato nga buxheti i Qeverisë, komunave ose ndërmarrjeve publike), pritet që zbatimi i strategjisë të përfitojë grante nga donatorët (veçanërisht sa i përket zhvillimit të BRE-ve, ngrohjes dhe efiçiencës), si dhe do të mobilizojë investime private (p.sh. investime të huaja në kapacitete gjeneruese, investime të familjeve e bizneseve për qëllim të rritjes së efiçiencë së energjisë dhe vetë-konsumit, etj.).

Tabela 3 përmbledh një vlerësim të përafërt për komponentet kryesore të strategjisë (për nga vlera e kostove) përgjatë periudhës 10-vjeçare të saj.

Tabela 3: Vlerësimi i kostove të zbatimit të komponenteve kryesore të Strategjisë (2022-2031)

|  |  |  |
| --- | --- | --- |
| **Komponenti** | **Kosto**  **(milionë €)** | **Burimet e financimit** |
| Rehabilitimi dhe ulja e ndikimit mjedisor e kapaciteteve gjeneruese ekzistuese | 390[[25]](#footnote-25) | Publike[[26]](#footnote-26) |
| Kapacitetet reja gjeneruese nga BRE-të | 2,000 | Private, publike, grante |
| Kapacitetet e reja (të përbashkëta) në vendet fqinje | 200 | Publike, grant |
| Kapacitetet akumuluese (bateri) | 200 | Grant, publike |
| Investimet në rrjet të transmisionit | 90 | Publike, grante |
| Investimet në rrjet të shpërndarjes | 230 | Private |
| Investimet në efiçencë të energjisë | 350 | Publike, private, grante |
| Investimet në sisteme të ngrohjes | 100-200 | Publike, grante |
| Mbrojtja dhe furnizimi i konsumatorëve me përqendrim të veçantë tek konsumatorët në nevojë | 100-200 | Publike, grante |

Tabela 4 paraqet buxhetin për zbatimin e aktiviteteve të Strategjisë për një periudhë tre-vjeçare, të ndarë sipas viteve, ndërsa zbërthimi i këtij buxheti për aktivitete dhe burimet e financimit të tyre paraqiten në Planin e Zbatimit të Strategjisë.

Tabela 4: Përmbledhja e buxhetit të Planit të Zbatimit të Strategjisë sipas viteve

|  |  |  |  |  |
| --- | --- | --- | --- | --- |
|  | Viti i parë | Viti i dytë | Viti i tretë | Gjithsej |
| Plani i zbatimit të Strategjisë së Energjisë | **€ 87,310,000** | **€ 184,920,000** | **€ 470,650,000** | **€ 742,880,000** |



1. Vendimi për rinovimin e njësisë së dytë të Termocentralit Kosova A, do të merret më së voni në vitin 2024. Njësia (njësitë) e rinovuar(a) të termocentralit “Kosova” A” do të punojnë si rezervë strategjike nga viti 2028, që do të thotë se kjo (këto) njësi do të jetë (jenë) të disponueshme në sezonin e ngrohjes kur kërkesa për energji elektrike është më e lartë, ose në raste të jashtëzakonshme si kriza e fundit energjetike. Njësitë e Kosovës A të cilat nuk janë aktualisht në përdorim (A1 dhe A2) do të dekomisionohen, ndërsa njësia e tretë operuese e këtij termocentrali do të mbyllet përgjithmonë pasi të ketë përfunduar rinovimi i njësive të tjera të linjitit. [↑](#footnote-ref-1)
2. Deklarata e Sofjes për Agjendën e Gjebër për Ballkanin Perëndimor, https://www.rcc.int/download/docs/Leaders%20Declaration%20on%20the%20Green%20Agenda%20for%20the%20WB.pdf/196c92cf0534f629d43c460079809b20.pdf [↑](#footnote-ref-2)
3. Kosova nuk është nënshkruese e Marrëveshjes së Parisit sepse ende nuk e ka marrë statusin e anëtarit të plotë në Kombet e Bashkuara. Prandaj, Kosova ende nuk ka aplikuar për Kontribut të Përcaktuar Kombëtarisht (NDC) e as nuk ka dhënë zotimin për zvogëlimin e emetimeve para Konventës Kornizë të Kombeve të Bashkuara për Ndryshim Klimatik (UNFCCC). [↑](#footnote-ref-3)
4. Propozimi për një Rregullore të Parlamentit Evropian dhe Këshillit Evropian e cila vendos një mekanizëm përshtatjeje për kufijtë e karbonit COM/2021/564 final [↑](#footnote-ref-4)
5. Nëse Kosova vendos të mbetet jashtë procesit të harmonizimit të STE, ose nëse dështon t'i bashkohet, Mekanizmi i ri i Rregullimit të Karbonit në Kufi (CBAM) i BE-së do t'i imponohet nga viti 2026 e tutje. Sistemi i raportimit të GS-ve është i mandatuar nga projekt-legjislacioni aktual që të jetë në fuqi duke filluar nga viti 2023. Ky instrument do të ndikojë në eksportet e sektorëve me energji intensive, duke përfshirë hekurin dhe çelikun, çimenton, plehrat, aluminin dhe prodhimin e energjisë elektrike. [↑](#footnote-ref-5)
6. “REPowerEU” është plani më i fundit i veprimit i përbashkët i BE-së për energjinë, i cili synon ta bëjë Evropën të pavarur nga furnizimet e gazit rus. [↑](#footnote-ref-6)
7. https://www.ceer.eu/documents/104400/-/-/fd4178b4-ed00-6d06-5f4b-8b87d630b060 [↑](#footnote-ref-7)
8. Konsumi i energjisë primare paraqet konsumin total të energjisë në një vend, pa pësuar ndonjë ndryshim ose humbje. Energjia finale paraqet energjinë që arrin tek konsumatorët për konsum përfundimtar. [↑](#footnote-ref-8)
9. Intensiteti i energjisë matë efiçiencën e energjisë të mbarë ekonomisë, duke treguar se sa energji përdoret për të prodhuar një njësi të BPV-së. Intensiteti i lartë i energjisë nënkupton përdorimin e teknologjive joefiçiente dhe çon në konsum të lartë të energjisë dhe rrjedhimisht shpenzime të larta për energji. [↑](#footnote-ref-9)
10. https://konsultimet.rks-gov.net/Storage/Consultations/14-13-59-04102018/Climate%20Change%20Strategy%20and%20Action%20Plan\_sep\_2018.pdf [↑](#footnote-ref-10)
11. Raporti i Zbatimit të Komunitetit të Energjisë për Kosovën, 2021.   
    https://www.energy-community.org/dam/jcr:dbe6d342-ea7d-4677-9a9b-e18f22a1cfad/IR2021\_Kosovo.pdf [↑](#footnote-ref-11)
12. Raporti vjetor për gjendjen e mjedisit, 2020, Agjencia për Mbrojtjen e Mjedisit të Kosovës, AMMK, Prishtinë, Gusht 2021, https://www.ammk-rks.net/assets/cms/uploads/files/Publikime-raporte/ANG\_Web.pdf [↑](#footnote-ref-12)
13. Hapat e detajuar janë përshkruar në Kapitullin 6.8 (Korniza rregullative). [↑](#footnote-ref-13)
14. Kur tregu liberalizohet, është e rëndësishme që konsumatorët të kenë informacione për opsionet e ofertave dhe çmimeve në mënyrë lehtësisht të krahasueshme, duke rritur kështu mundësinë dhe besimin e konsumatorëve për t’u bërë aktiv. [↑](#footnote-ref-14)
15. Sipas studimit të Anketës së Buxhetit të Ekonomive Familjare të Kosovës, 2017 dhe Bankës Botërore (2021): Programi për mbrojtjen e konsumatorëve në nevojë në Kosovë, në vitin 2017 ka mbuluar vetëm 7% të popullsisë, ndërsa 15.8% janë klasifikuar në varfër energjetike. Disa grupe të të ardhurave në nevojë janë shumë të nënpërfaqësuara, p.sh. 26% e përqindjes më të varfër dhe vetëm 1.4% e familjeve të moshuara beqare. Skema aktuale e mbrojtjes është vetëm pjesërisht në përputhje me Ligjin për Energjinë Elektrike dhe me detyrimet që dalin nga Traktati i Komunitetit të Energjisë në lidhje me mbrojtjen e konsumatorëve në nevojë. [↑](#footnote-ref-15)
16. Parashihet akumulimi i energjisë përmes baterive, megjithatë mund të instalohet një teknologji e ndryshme për akumulim të energjisë me të njëjtat specifika teknike dhe performancë nëse një teknologji e tillë është ekonomikisht më e favorshme në momentin e blerjes. [↑](#footnote-ref-16)
17. Këto janë: (i) studimi i fizibilitetit për interkoneksionin e gazsjellësit Maqedoni të Veriut-Kosovë dhe (ii) Master Plani i Gazit i cili vlerëson mundësitë e ndryshme të zhvillimit të gazit: nevojat e infrastrukturës, njësitë gjeneruese nga gazi dhe rrjetin e zgjeruar të ngrohjes qendrore. [↑](#footnote-ref-17)
18. Njësitë që nuk operojnë aktualisht (A1 dhe A2) do të dekomisionohen. [↑](#footnote-ref-18)
19. Në një proces paralel, sistemi i verifikimit të burimit të biomasës do të përmirësohet për të lejuar përdorimin më transparent dhe të qëndrueshm të produkteve të biomasës pyjore dhe bujqësore. [↑](#footnote-ref-19)
20. N. Brizard (2019): Projeksionet e konsumit të energjisë dhe potencialit të kursimit të energjisë në Kosovë deri në vitin 2030, Raporti Përfundimtar. [↑](#footnote-ref-20)
21. TU Wien, EEG, REKK (2019): Studim mbi objektivat e përgjithshme 2030 për Komunitetin e Energjisë - Efiçenca e energjisë, BRE, reduktimi i emetimeve të GS, Raporti Përfundimtar [↑](#footnote-ref-21)
22. Ky objektiv rrjedh nga fitimet mesatare të efiçencës energjetike të arritura në BE28 midis 2005 dhe 2017 (referuar si "EU28 Benchmark" në studimin e BE-së). Objektivi është i arritshëm me një rritje mesatare vjetore maksimale prej 1.9% në konsumin final të energjisë gjatë dekadës së ardhshme. [↑](#footnote-ref-22)
23. Përveç investimeve të vazhdueshme në EE në ndërtesat publike, skemat e ardhshme do të përfshijnë investime në sektorët rezidencialë dhe komercialë. [↑](#footnote-ref-23)
24. Konsumatorët në nevojë mund të përfshijnë përfitues të skemës së ndihmës sociale dhe familje të tjera me të ardhura të ulëta, familje me kryefamiljare femra, të moshuar etj. [↑](#footnote-ref-24)
25. Duke supozuar rehabilitimin e një njësie të TC Kosova A [↑](#footnote-ref-25)
26. Përveç investimeve në filtera të TC Kosova B [↑](#footnote-ref-26)